ДАМ ОЛИШ МАДАНИЯТИ\nМАИШАТМИ ЁКИ ҲОРДИҚ?\nБизнингча, табиат қўйнига отланаётган ҳар бир киши аввало шу саволга жавоб топиши керак. Чиндан, табиат қўйнига нега борилади ўзи? Тўкин дастурхон атрофида еб-ичиш, маишат қилиш учунми ёки чарчаган танга роҳат бахш этиш, шаҳар чанг-тўзонидан димиққан ўпкага бироз бўлса-да, соф ҳаводан нафас олиш имконини бериш учунми? Агар биринчи жавобни танласангиз, бунинг учун вақт, маблағ сарфлаб, олисга бориб ўтиришнинг сира ҳожати йўқлигини ҳам ўйлаб кўринг. Ундан кўра, шаҳардаги кўнгилочар жойларга бориш осонроқ.\nТабиийки, иккинчи жавобни танлайдиганлар ҳам кўпчилик. Бир ё икки кунга бўлса ҳам шаҳар шовқинидан узоқлашиб, гўзал манзара, шарқираган сув, сўлим табиат қўйнида яйраб ҳордиқ чиқарганга нима етсин?! Бу тахлит дам олишнинг таассуроти кишини анча вақтгача тарк этмайди, ҳар эсланганида руҳ тетиклашади, тана эса ўзини қуршаган ҳорғинликдан халос бўлиб, енгиллашади. Юз ранги тиниқлашиб, кайфият кўтарилади. Иш унумдорлиги ошади. Булар - мутахассислар томонидан ўрганилганлари. Демак, табиат қўйнига интилиш бежиз эмас экан.\nБироқ ҳар бир нарсада бўлгани каби табиат бағрида дам олишнинг ҳам ўзига хос қонун-қоидалари, тартиблари борлигини унутмаслик керак. Бу қоида ва тамойиллар инсон билан табиат ўртасидаги муносабатга путур етмаслигини таъминлайди. Шу билан бирга, замонавий кишининг ички маданиятини ҳам белгилаб беради.\nАфсуски, сўлим дам олиш масканларида бўлиб, атрофни бир кузатсангиз, аксарият ҳолларда айни шу қоидаларга шикаст етаётганига гувоҳ бўласиз. Дейлик, Шаҳрисабзнинг энг сўлим ва машҳур масканларидан бири Мираки шаҳарчасида. Бу ер ёз бошланиши билан гавжум бўлади. Республикамизнинг кўплаб ҳудудларидан дам олувчилар келадиган Мираки чиндан-да гўзал табиат манзараларига бой: тоғ ёнбағрига хос кўриниш, зилол сувли дарё, мусаффо ҳаво, асрий дарахтларнинг соя-салқинию турфа шифобахш гиёҳлар кишини ўзига оҳанрабодай тортади. Бугина эмас, бу ерда дам олувчилар учун барча шароитлар муҳайё қилинган, 80 дан зиёд уй-меҳмонхоналар ҳам фаолият кўрсатаяпти. Аммо улардаги огоҳлантирувчи ёзувлар, шиор ва қоидаларга қарамасдан, дам олувчиларнинг табиатга бепарволарча муносабатда бўлаётганликлари ҳам бор гап.\nГап шундаки, бу ерга келувчиларнинг аксарияти ҳордиқ чиқариш, табиатдан баҳра олиш учун эмас, аксинча, маишатбозликка отлангандай таассурот қолдиради. Овқат қолдиқлари, ичимликдан бўшаган шишаю пластик идишлар, целлофан халтачалар, шоколаду сақич қоғозлар оёқ остида. Энг ёмони, бу каби чиқиндиларни сувда ҳам кўрасиз. Ваҳоланки, бу каби маиший чиқиндиларнинг ер бағрига сингиб, батамом йўқ бўлиб кетиши учун жуда кўп вақт талаб этилиши, табиатга энг катта зиённи аслида шулар етказаётгани, худди шу каби дастлаб майда-чуйдага ўхшаб кўринган муаммолар сабаб бугун инсоният глобал исиш, парник газлари, атмосфера ҳавосининг ифлосланиши каби муаммолар қаршисида ожиз тургани ҳақида жуда кўп гапирилаяпти, ёзилаяпти.\nЭнди эса “Табиат қўйнида қандай дам олиш керак?” деган саволга жавоб изласак. Биз жамоат жойларида – одатда, бундай дейилса, дарров кўз ўнгимизда гавжум шаҳар гавдаланади – ўзимизни сипо, маданиятли тутишга ўрганганмиз. Қандай ўтириш, қандай юриш-туриш кераклигини, нимани қандай гапириш лозимлигини яхши биламиз. Одоб қоидаларига оғишмай амал қилишга уринамиз. Одамлардан узоқлашиб, табиат қўйнига чиққанимизда эса ўзимизни бирмунча эркин, озоддай сезамиз. Гўё ёввойи табиат бағрида ҳеч бир маданият қоидалари керак эмасдай. Аммо аслида худди шу нуқтада инсоннинг асл ички маданияти (яъни ўргатиб бўлмайдиган, ҳар бир инсоннинг ботинигагина хос бўлган асл фазилатлар) намоён бўлишини ҳеч ўйлаб кўрганмизми?\nБундай маданиятга эга инсон табиат қўйнига фақат тоза ҳаво, жаннатий манзаралардан баҳраманд бўлиш, зилол сувда чўмилиб, танидан бор чарчоқни қувиш, ўзини табиатнинг ажралмас бир бўлаги эканини ҳис қилиш учун боради. Бундай киши атроф гўзаллиги, озодалигига зиён етказишдан сақланади. Сувни ифлослантириб, дуч келган ерга чиқинди отиб кетмайди. Дарахтларнинг шох-шаббасини синдириб, гиёҳларни топтамайди. Балки табиат бағрида ҳам ўз маданиятини, шу борадаги билимларини намоён қила олади. Ёқилган гулханни батамом ўчирмасдан кетмайди. Ўзи билан керагидан ошиқча эмас, балки етарлича озиқ-овқат олади. Чиқиндини дуч келган ерга эмас, белгиланган жойга олиб бориб ташлайди. Фарзандларига ҳам шуни уқтиради, уларни-да шунга ўргатади.\nДарвоқе, бугун замонавий инсон энг кўп йўл қўядиган хато мана шу чиқинди билан боғлиқ. Дам олиш масканларини чиқинди билан тўлдираётганлар кўп такрорланадиган, аммо жиддий эътибор берилмаётган, натижада кўпгина нохуш ҳолатларга олиб келадиган бу хато бир кун келиб, ҳаммамиз учун қимматга тушишини ўйлаб кўришса, яхши бўларди.\n- Табиат қўйнида дам олиш чоғида оёқ остига, умуман, дуч келган ерга ташланган маиший чиқинди - озиқ-овқат қолдиқлари тез айнийди ва ундан чиққан қўланса ҳид атроф-муҳит мусаффолигига зарар етказади, - дейди вилоят давлат санитария-эпидемиология назорати маркази бош шифокори Шербой Шеров. – Бунинг оқибатида нафас олиш тизимида ўзгаришлар бўлиб, инсонларда бронхит, астма каби нафас йўли касалликлари ривожланади. Мева-сабзавот, қовун-тарвуз қолдиқлари ташланган ерда турли ҳашаротлар кўпаяди. Айниқса, бу шароитда урчиган пашшалар турли юқумли касалликлар тарқалишига сабабчи бўлади.\nАЛОҲИДА ТАРТИБ КЕРАКМИ ЁКИ ОНГЛИ ЁНДАШУВ?\nАлбатта, бу каби ҳолатларнинг олдини олиш мақсадида дам олиш масканлари маъмурияти томонидан айрим чоралар кўрилади. Яъни уй-меҳмонхонаси бор хонадонларга махсус огоҳлантириш хатлари тарқатилиб, унда кўрсатилган қоидаларга қатъий амал қилиниши талаб этилади. Дам олиш масканлари назорат остига олиниб, қоидабузарлар жиддий огоҳлантирилади. Шу билан бирга, бундай масканларда турли жойларда илиб қўйилган огоҳлантириш қоидаларига кўзингиз тушади: “Жойни ифлос қилманг!”, “Ҳожатхона 50 метр нарида”, “Ярим яланғоч ҳолда юриш тақиқланади” ва ҳоказо.\nАлбатта, тартиб бўлгани яхши. Аммо ўзини билган, ички маданияти тугал инсон учун тартиб - айтиб-огоҳлантириладиган тақиқ эмас, билъакс, ҳар онда оғишмасдан амал қилинадиган, киши табиатига чуқур сингиган одоб-ахлоқ қоидасига айланмоғи шарт. Демакки, бу масалага онгли ёндашув лозим. Ҳар бир одам табиат қўйнидаги дам олиш чоғида ўзини қандай тутиш, атроф-муҳитга қандай муносабатда бўлишни билса ва бунга қатъий амал қилишга одатланса, ҳеч бир огоҳлантириш, назоратнинг кераги бўлмайди.\nЯна бир жиҳат. Тасаввур қилинг, ўзингиз йил бўйи орзиқиб кутган дам олиш фурсати етди. Сўлим масканда дилингизга яқин инсонлар билан бирга яйраб ўтирибсиз. Шундай пайтда назоратчи ёнингизга келиб, белгиланган бирор қоидани бузганингизни айтиб, қаттиқ огоҳлантириш берди, дейлик. Хўш, ўзингизни қандай ҳис қиласиз? Бу танбеҳ сизга оғир ботмайдими? Кайфиятингиз бузилмайдими? Атрофдагилар олдида изза бўлмайсизми?\nТўғри, дедингиз... Демак, бундай бўлишини асло истамайсиз. Шундай экан, энг аввал, ичингиздаги “назоратчи”ни уйғотинг: у сизга нима қилиш лозимлигини айтиб, огоҳлантириб турсин.\nТАБИАТ СЕНИКИМИ Ё СЕН ТАБИАТНИКИ?!\nХўш, ким аслида кимники: табиат бизникими ёки биз табиатга тегишлимизми? ХХ асрга келиб, бу саволга инсоният “Табиат меники!” дея жавоб беришга ўрганди. У ўзининг бемисл тараққиётга эришувини табиат устидан қозонилган ғалабаси ўрнида қабул қилди. Майдон-майдон ерлар ўзлаштирилди, ҳосилдорликни ошириш, зараркунандалар ҳужумини қайтаришга қаратилган кўплаб турдаги кимёвий дори воситалари ишлаб чиқилди, улар табиатга аёвсизларча ташланди, ножўя таъсири ҳақида ўйлаб ҳам кўрилмади. Натижада, табиат инсондан узоқлаша бошлади, унга қарши бош кўтарди: сув ҳавзалари сунъий ифлосланиш натижасида қурий бошлади, сув жониворлари қирилиб кетди, далалар ҳосил бермай, ерлар деградацияга учрай бошлади. Табиатдаги мувозанатни тутиб, сақлаб турувчи жонивору қушлар бутунлай йўқ бўлиб кетиш хавфи остида қолди. Аввалига бунга эътибор бермаган инсон катта-катта муаммолар юзага кела бошлагач, бу борада жиддий бош қотира бошлади ва англадики, аслида табиат уники эмас экан. Аксинча, инсон табиатнинг бир бўлаги экан! Зеро, бу бўлак, агар бошқа қисмлар парокандаликка юз тутса, бир кун ҳам яшай олмайди.\nДемакки, табиат фарзанди бўлган инсон унга зарар-зиён етказишдан йироқ туриши лозим. Чунки етказилаётган ҳар бир кичиккина заҳмат ҳам эртага улкан муаммога йўл очиши тайин. Бу – йиллар оша исботини топиб келаётган ҳақиқат. Шундай экан, бу масалани ҳар биримиз жиддий ўйлаб кўришимиз, табиат бағрига шунчаки ўйнаб-кулиш, маишат қилиш учун эмас, балки унинг севимли меҳмони бўлиш, атроф гўзаллигидан баҳраманд бўлиб, ундан куч олиш учун бормоғимиз керак. Шундагина инсон ва табиат ўртасидаги муносабатга путур етмайди. Шундагина биз том маънодаги замонавий маданиятли кишилар бўламиз.


«Озодлик Радиоси»га қанча пул ажратилиши маълум бўлди – mulkdor.com\n«Озодлик Радиоси»га қанча пул ажратилиши маълум бўлди\nJanuary 23 2019, 07:01 ЖаҳонИнсон ҳуқуқлариИқтисодМинтақаМультимедиaСиёсатЎзбекистонЯнгиликларҚирғизистонҚозоғистон\n«Озодлик Радиоси» (тўла номи – «Озод Европа Радиоси/Озодлик Радиоси», РСЕ/РС) – АҚШ Конгресси томонидан молиялаштириладиган халқаро нотижорат радиоузатиш ташкилоти. Бу ҳақда “Кун.уз” нашри CA-Newsга асосланиб ёзмоқда.\nАҚШнинг Глобал медиалар бўйича агентлиги васий ҳисобланади. Миссияси – «матбуот эркинлиги ҳукумат томонидан чекланган ёки ҳозирча жамоат ҳаётининг нормасига айланмаган мамлакатлар аудиториясига мурожаат қилиш орқали, демократик қадриятлар ва институтларни тарғиб этиш».\nЭфирга узатишдан ташқари, «Озодлик Радиоси» Интернет орқали ҳам ўз эшиттиришларини беради ва телевизион дастурлар яратади. Ташкилотнинг бош қароргоҳи Вашингтонда, дастурий маркази – Прагада (1995 йилигача Мюнхенда жойлашган), шунингдек, 17та минтақавий бюро мавжуд.\nЎзбекистон украинага картошка экспорт қилишни ...\nЎзбекистон Украинага эртапишар картошканинг улгуржи партияларини экспорт қила бошлади. Бу ҳақда EastFruit портали маълумотига асосланиб “Кун.уз” ёзмоқда. Ушбу маҳсулотнинг ...\nЖамиятMay 29 2019, 03:05


ФИФАнинг собиқ вице-президенти 10 млн доллар гаров эвазига озодликка чиқарилди\n09:08 / 19.07.2015\nШвейцария ҳуқуқ-тартибот муассасалари томонидан қўлга олиниб, АҚШга 16 июлда эсктрадиция қилинган ФИФАнинг собиқ вице-президенти Жеффри Уэбб 10 млн доллар гаров эвазига озодликка чиқарилди. Уэбб Бруклин федерал судидан 32 км масофадаги ҳудуддан ташқарига чиқиши керак эмас. Унинг ҳаракатланиши ортидан махсус электрон қурилма кузатади, деб хабар бермоқда Associated Press ахборот агентлиги.\nСудда Уэбб ўзини рекет амалга ошириш ва пора олишда айбдор деб тан олмаган. Терговчиларнинг фикрича, у 24 йиллик фаолияти давомида футбол мусобақаларини трансляция қилиш ҳуқуқини бериш учун 150 млн доллар пора олган.\nФИФА раҳбариятининг бир неча аъзолари май ойи охирида коррупцияда айбланиб Цюрихда ҳибсга олинган эдилар. Бу коррупцион можаро сабабли бешинчи муддатга қайта сайланган ФИФА раҳбари Йозеф Блаттер ўз лавозимидан кетишини эълон қилган эди.


Масофавий таълим 13.08.2020 14:40\nБугунги кунда таълим ҳақида гап кетар экан, пандемия шароитида анъанавий таълимга қарама-қарши тушунча сифатида “онлайн таълим”, “масофавий таълим” каби бирикмалар истеъмолга фаол киришга улгурди. Таълимнинг бу шаклдаги кўриниши, яъни инсонларни бир жойга тўпламасдан ташкил этиладиган ўқитиш жараёни давр талаби эканлиги шубҳасиз. Шу ўринда “масофавий таълим” ва “онлайн таълим” тушунчаларининг фарқига эътибор қаратсак. Гарчи иккала таълим стратегияси ҳам ўрганувчининг компьютер ёки бошқа қурилмалар орқали таълим олишини англатса ҳам, онлайн ўрганиш воситалари керак эканлиги – уларнинг ягона бирхиллик жиҳатидир.\nМасофавий ва онлайн таълим – бу ўқувчи/таълим олувчининг дарс хонасида бўлмаган ҳолатдаги таълим шакллари. Ушбу таълим шакллари асосан 3 хил мезонга кўра фарқланади:\n2. Муносабат шакли\n3. Ўқитиш мақсади\nМакон – асосий таққосланаётган таълим шакллари учун асосий фарқли хусусият. Онлайн таълимда рақамли дарс машғулотларида ишлаш жараёнида талабалар ўқитувчи ҳамроҳлигида онлайн ҳолатда бир жойга тўплана оладилар. Масофавий таълимда эса ўрганувчи ўқитувчи томонидан берилган топшириқ ва вазифаларни уйда турган ҳолда бажаради. Бажарилган ишлар ҳам ўқитувчи томонидан рақамли ҳолатда текшириб баҳоланади.\nМуносабат шакли ҳам ўқитиш жараёни маконга кўра турлича эканлиги боис фарқ қилади. Онлайн таълим-таълим берувчи ва олувчи билан шахсан – юзма-юз мулоқот орқали муносабатга киршадилар. Онлайн таълим шу жиҳати билан аралаш таълим техникаси турларидан бири ҳисобланади. Яъни уни анъаавий таълим жараёни мобайнида ҳам қўллаш мумкин.\nМасофавий таълим эса юзма-юз мулоқот орқали амалга ошмайди. Батафсилроқ айтганда юзма-юз ҳолатда ўқитиш олиб борилмайди, баъзи ҳоллардагина таълим жараёни объекти ва субъекти ўртасида видеоқўнғироқ ёки алоқа алмашинув дастурларида мулоқот амалга ошиши мумкин холос.\nОнлайн ва масофавий таълим ўртасидаги сўнгги фарқ ўқитиш стратегиясининг мақсадида. Онлайн ўқитиш бошқа индивидуал шаклдаги ўқитиш усуллари билан биргаликда фойдаланишга мўлжалланган. Масофавий таълим ўрганиш жараёни учун кўрсатма/йўриқномани тақдим қилади холос, яъни у ўқитиш услуби эмас.\nДемак, республикамизда мавжуд олий таълим муассасалари томонидан пандемия даврида йўлга қўйилган таълим жараёни иккала шаклдан фойдаланган ҳолда амалга оширилган. Кўп сонли олийгоҳларда Moodle платформаси орқали ташкил этилган ўқитиш шакли масофавий таълимнинг кўринишидир. Тошкент давлат юридик университетининг Ихтисослаштирилган филиалида жорий этилган таълим эса онлайн таълим шаклининг ёрқин мисоли. Чунки машғулотлар (маъруза, амалий, семинар) кунлик дарс жадвали асосида ZOOM платформаси оқали олиб борилди. Бир вақтнинг ўзида фанлар бўйича ташкил этилган телеграм гуруҳларида материаллар таълим олувчилар томонидан ўқитувчи билан бевосита мулоқот орқали мустаҳкамлаб борилди.


12.05.20 16:35\tmsk\nФутзал бўйича 2020 йилги ЖЧ тимсоли. Fifa.com сайти иллюстрацияси\nФИФА Кенгаш бюроси коронавирус пандемияси туфайли футзал бўйича 2020 йилги жаҳон чемпионатини бошқа санага кўчириш қарорини қабул қилди. Бу ҳақда Twitterда Россия мини футбол ассоциацияси хабар берди.\nТурнир 2020 йил 12 сентябрдан 4 октябргача Литвада ўтказилиши режалаштирилганди. Энди чемпионат 2021 йил 12 сентябрдан 3 октябргача ўтади. Литва мусобақаларнинг мезбони бўлиб қолдирилди.\nЖаҳон чемпионатида 24 та миллий жамоа иштирок этади, уларнинг орасида Қозоғистон миллий жамоаси ҳам бор. Осиёнинг бешта жамоаси иштирокига нисбатан аниқлик йўқ, зеро қитъа биринчилиги учун саралаш ўйинлари ҳам пандемия туфайли бошқа муддатга кўчирилган.\nКоронавирус пандемияси туфайли дунё бўйича кўпгина спорт анжуманлари бошқа саналарга кўчирилди. Хоккей бўйича жаҳон чемпионати ўтказилмади, Европанинг футбол бўйича чемпионати ва 2020 йилги Олимпия ўйинлари бир йил кейинга сурилди.\nФутзал бўйича аввалги чемпионат 2016 йили Колумбия мамлакатида бўлиб ўтганди. Турнирда Ўзбекистон ва Қозоғистон иштирок этганди. Финал ўйинида Россияни енгиган Ангентина жамоаси чемпионатнинг ғолиби бўлганди.


UzCard ҳамон ишламаяпти. Миллионлаб ўзбекистонликлар харид қобилиятидан маҳрумлигича қолмоқда – mulkdor.com\nUzCard ҳамон ишламаяпти. Миллионлаб ўзбекистонликлар харид қобилиятидан маҳрумлигича қолмоқда\nSeptember 16 2018, 09:09 ИқтисодЎзбекистонЯнгиликлар\n16 сентябрь, соат 12:30 ҳолатига кўра, UzCard банклараро тўлов тизими ишдан чиққанлигича қолмоқда. Тизим серверларида 15 сентябрь куни соат 18:52да жиддий хато юзага келганди ва бу муаммо 18 соатга яқин вақт ўтиб ҳам бартараф этилмади.\nИккинчи кундирки, савдо шохобчалари терминал бўйича тўловларни қабул қилмай қўйган, карточка орқали онлайн товар ва хизматларни сотиб олиш, PayMe ёки Click орқали ҳам тўлов қилишнинг имкони бўлмаяпти. Бу ҳолат эса ўз-ўзидан Ўзбекистондаги савдоларга жиддий таъсир кўрсатмоқда.\nАйни вақтда муаммо сабаби айтилмаяпти, муаммо қачон ечилиб, пластик карталар ишлай бошлаши ҳақида ҳеч қандай расмий маълумот берилмаяпти.\nИжтимоий тармоқда бу соҳадаги монополия кескин норозилик уйғотмоқда.\nМаълумот учун, UzCard тизими Ягона умумреспублика процессинг марказига тегишли бўлиб, мамлакатнинг барча банклари сўм пластик карталари фаолиятини бошқаради.\nUzCard тизимида 15 сентябрь куни соат 18:52дан бошлаб носозликлар кузатилмоқда – POS, Э-POS терминаллар ва АТМ қурилмалар процессинг маркази билан улана олмаяпти, шу сабаб пластик карта эгалари тўловларни амалга ошира олишмаяпти.\nUzCard юзага келган «вақтинчалик ноқулайликлар» учун узр сўраб, компания мутахассислари носозликларни бартараф этиш учун қўлидан келган барча чораларни ишга солаётганини маълум қилганди.\nСтатистик маълумотларга кўра, 2018 йил 1 сентябрь ҳолатига кўра, муомаладаги банк пластик карталари сони – 18 миллион 26 минг 562та, терминаллар сони 243 минг 236та, банкомат ва инфокиосклар сони эса 6279тани ташкил этган. 2018 йил январь-август ойлари давомида тўлов терминаллари орқали тушган тушумлар 39 трлн 278 млрд сўмдан ортиқ бўлган. Бир кунда республика бўйича ўртача 164 млрд.сўм терминал тушумлари амалга оширилади.\n“бензини йўқ автомобилларда буюк келажак ...\n"Мен Асака шаҳриданман. Мана, бир неча кундан бери "Узбекнефтеаз"га тегишли АЁҚШларда жуда узун навбат бўлмоқда. Ёнилғи муаммоси билан кимга мурожаат қилишни ва ёрдам ...\nКоррупцияJuly 17 2017, 03:07\nРоссия рубли қадрсизлана бошлади\n11-апрель куни Москва биржасида бир доллар 78,1 рублга баҳоланди. Айни пайтда бир евро 84,7 рублни ташкил қилмоқда. Аввалроқ Россияга қарши санкциялар рубль қийматининг ...\nИқтисодApril 11 2022, 05:04


Тошкентнинг «Пахтакор» клуби ўз сафини тўлдиришда давом этди. Клуб матбуот хизмати хабарига кўра, икки легионер ва икки маҳаллий футболчи таркибга қўшиб олинган.\n«Пахтакор» матбуот хизмати берган хабарга кўра, 11 июль, сешанба куни матбуот анжумани ташкил қилиб, жамоага таклиф этилган янги футболчилар - бразилиялик Тиаго Безерра, исроиллик Гиди Канюк, ўзбекистонлик ўйинчилар Шерзод Аъзамов ва Элдор Суюновни ўз футболчиси сифатида таништиради.\nТадбирда «Пахтакор» клуби раҳбарияти ва бош мураббий Шота Арвеладзе ҳам иштирок этади.\nМатбуот анжумани 11 июль куни «Пахтакор» стадиони анжуманлар залида соат 11:00да бошланади.\nБразилиялик Тиаго Кейруш Безерра 30 ёшда бўлиб, фаолиятининг асосий қисмини Туркия клубларида ўтказган. Унинг сўнгги клуби қуйи лигада тўп сурувчи «Адана Демирспор» бўлган. Футболчи «Пахтакор»га эркин агент мақомида қўшилган. Тransfermarkt бўйича унинг ҳозирги трансфер нархи 400 минг еврога баҳоланган. Безерра фаолияти давомида 214та ўйинда 69та гол уришнинг уддасидан чиққан.\nИсроиллик марказий ярим ҳимоячи Гиди Канук эса ўтган мавсумда «Маккаби Петах Тиква» жамоасида ўтказган. Шота Арвеладзе у билан Исроилда ишлаганида яқиндан таниш бўлган.\nПахтакор легионерлар Шота Арвеладзе\nСуперлиганинг «миси чиқди». «Пахтакор»да чироқ ўчиб қолди (видео)


"Насаф" билан ўйинни Қодиров бошқаради | "NAVBAHOR" FUTBOL JAMOASINING RASMIY WEB SAHIFASI\n"Насаф" билан ўйинни Қодиров бошқаради\nОлий лига 23- тури доирасидан ўрин олган "Насаф" - "Навбаҳор" беллашувини бошқарадиган хакамлар номи маълум бўлди. Қаршиликлар билан учрашувни навоийлик хакам Зокиржон Қодиров бошқарадиган бўлди. Унга қанотларда икки бухоролик лайнсменлар Бобир Қодиров ва Абдурахмон Қўлдошевлар ёрдам беришади. Самарқандлик Николай Мешков захира хаками сифтида қайд этилган. "Аждарлар" билан ўйин назоратчиси тошкентлик Сардор Нажафалиев. Эслатиб ўтамиз, ушбу беллашув 23 октябрь куни бўлиб ўтади.\nҲакамлар: Зокиржон Қодиров (Навоий), Бобир Қодиров (Бухоро), Абдурахмон Қўлдошев (Бухоро), Николай Мешков (Самарқанд)\nАйтиш жоизки, Қодиров "лочинлар" иштирокидаги ўйинда ушбу мавсумда аввал ҳам бир бор хизмат қилган. 20-турда "Олмалиқ" билан кечган Косонсойдаги беллашувни айнан ушбу рефери бошқарганди. Лекин, унда жамоамиз Игорь Шквирин шогирдларига имкониятни бой берган. Умумий ҳисобда Қодиров жорий мавсумда етти ўйинни бошқариб, футболчиларга умумий ҳисобда 19 та сариқ карточка ва битта пенальти белгилаган.


Биз, «Ягодка» боғдорчилик-узумчилик ширкати аъзолари, сизларга баъзи саволлар билан мурожаат қилмоқчимиз.\n25 йиллар аввал Халқ депутатлари Паркент туман кенгаши ижроия қўмитасининг қарори билан «Силикат» ИИЧБга боғдорчилик-узумчилик ширкатини ташкил этиш учун 5 гектар ер муддатсиз ва бепул фойдаланишга ажратилган эди.\nБизга берилган ердаги тепаликлар канал қазиш пайтида ҳосил бўлган, тупроқнинг энг қуйи қатлами ҳисобланади. Ушбу ерларни текислаш ва ўзлаштириш учун жуда кўп куч ва маблағ сарфлашимизга тўғри келди. Ичимлик суви ва газ бизда йўқ, суғориш учун сувни ҳафтасига 2 марта насос билан 40 метрга кўтарамиз.\nҲозирги вақтда ушбу ерни ўзлаштиришни бошлаганлар жуда кам қолди: кўплар вафот этди, баъзилар ўз участкаларини сотиб, жўнаб кетдилар.\nБУШнинг янги аъзолари, шу жумладан янги раис ҳам, янгича тартиб ўрнатишга қарор қилишди. Жорий йилдан бошлаб ер солиғи тўлашимиз кераклиги эълон қилинди, ҳолбуки 2011 йилдан бошлаб ҳозиргача уни тўламай келардик. Ўтган йиллар учун солиқ ундириш ҳуқуқи борми?\nБизни мол-мулк солиғини тўлашга, хусусийлаштиришни амалга оширишга ва участкага кадастрни расмийлаштиришга мажбур қиляптилар.\nБиз буларнинг ҳаммасини қилишга мажбурмизми? Бу талабларнинг ҳаммаси қонунийми?\n«Ягодка» БУШ аъзолари номидан.\n– Ширкатни барпо этиш ва унинг фаолияти муносабати билан вужудга келадиган ер муносабатлари ер тўғрисидаги қонун ҳужжатлари билан тартибга солинади. Ер тўғрисидаги қонун ҳужжатлари асосланадиган принциплардан бири ердан ҳақ эвазига фойдаланиш ҳисобланади. Ер кодексининг 28-моддасида белгиланишича, Ўзбекистон Республикасида ердан фойдаланганлик учун ҳақ тўланади. Ўз эгалигида ва фойдаланишида ҳамда мулкида ер участкалари бўлган юридик ва жисмоний шахслар ер учун ҳақ тўлайдилар. Ер учун ҳақ ҳар йили тўланадиган ер солиғи шаклида олинади, унинг миқдори ер участкасининг сифатига, жойлашишига ва сув билан таъминланиш даражасига қараб белгиланади. Ер солиғининг ставкалари, уни ҳисоблаш ва тўлаш тартиби қонун ҳужжатлари билан белгиланади.\nСолиқ кодексининг (СК) 288-моддасига кўра, жисмоний шахслар учун солиқ солиш объекти бўлиб, хусусан, жамоа боғдорчилиги, узумчилиги ва полизчилигини юритиш учун берилган, шунингдек якка тартибдаги гаражлар эгаллаган ер участкалари ҳисобланади.\nБаён этилганлардан ер солиғи тўланиши керак деган хулоса чиқади. СКнинг 38-моддасига амал қилиб, солиқ органлари солиқ даври тугаганидан кейин 5 йил ичида солиқлар ва бошқа мажбурий тўловларни ҳисоблаши ёки уларнинг ҳисобланган суммасини қайта кўриб чиқиши мумкин, шу муносабат билан сизга ўтган йиллар учун ҳам ер солиғи ҳисобланиши мумкин.\nБунда шуни қайд этиб ўтиш лозимки, СКнинг 282-моддасида солиқ солинмайдиган ер участкалари кўрсатилган. Улар жумласига, бошқалар билан бирга, боғдорчилик, узумчилик ёки полизчилик ширкатларининг умумий фойдаланишдаги (кириш йўллари, суғориш ариқлари, коллекторлар ва умумий фойдаланишдаги бошқа ерлар), жамоа гаражларининг ерлари киради. СКнинг 290-моддасида ер солиғидан озод қилинадиган шахслар доираси белгиланган.\nСКнинг 273-моддасига кўра, Ўзбекистон Республикаси ҳудудида жойлашган уй-жойлар, квартиралар, дала ҳовли иморатлари, гаражлар ва бошқа иморатлар, жойлар, иншоотлар мол-мулк солиғи солиш объектидир.\nАгар сизга ажратилган ер участкасида бирор-бир иморат, хона, иншоотлар жойлашган бўлса, сиз мол-мулк солиғини тўлашингиз керак.\nБунда СКнинг 275-моддасида мол-мулкига солиқ солинмайдиган шахслар доираси белгиланганлигига эътибор қаратинг.\nШунингдек сиз ер участкасига кадастр ҳужжатларини ҳам расмийлаштиришингиз керак. Ер кодексининг 10-моддасига кўра ер участкаси – ер фондининг қайд этилган чегарага, майдонга, жойлашиш манзилига, ҳуқуқий режимга ҳамда давлат ер кадастрида акс эттириладиган бошқа хусусиятларига эга бўлган қисмидир.\nЮридик ва жисмоний шахсларнинг ер участкаларига бўлган ҳуқуқи жойнинг ўзида чегаралар белгиланганидан, ер участкаларининг планлари (чизмалари) ва тавсифлари тузилиб, ер участкаларига бўлган ҳуқуқ давлат рўйхатига олинганидан кейин вужудга келади.\nЕр участкаларига эгалик қилиш, улардан фойдаланиш, уларни ижарага бериш, шунингдек уларга доир мулк ҳуқуқини, шу жумладан сервитутлар тўғрисидаги битимлар ва ушбу ҳуқуқларнинг бошқа чекловларини давлат рўйхатига олиш ер участкалари жойлашган ерда туман (шаҳар) ер-кадастр дафтарига тегишли маълумотларни киритиш йўли билан амалга оширилади.\nЭгалиги, фойдаланиши, ижарасида, шунингдек ўз мулкида ер участкалари бўлган юридик ва жисмоний шахслар уларга бўлган ўз ҳуқуқларини Кўчмас мулкка бўлган ҳуқуқларни ва у ҳақда тузилган битимларни давлат рўйхатидан ўтказиш тартиби тўғрисида низом (ВМнинг 7.01.2014 йилдаги 1-сон Қарорига 1-илова) билан белгиланган тартибда рўйхатдан ўтказишлари шарт.\nЭльмира СИРАЗИЕВА ва\nПрочитано: 3719 раз(а)


Германия Украинага 58 та БМП етказиб беришни маъқуллади\n1 Aprel 20:48 Ўзбекистон янгиликлари\nБМП ГЕРМАНИЯ пиёда жанговар техникани УКРАИНА ҳарбий ёрдам етказиб бериш\nГермания Украинага собиқ коммунистик Шарқий Германиядан бўлган бир неча ўнлаб БМПларни етказиб беришни маъқуллади, Берлин Киевга етарлича ҳарбий ёрдам юбормаяпти, деган танқидлар остида.\nБерлин Чехия компанияси томонидан Киевга PbV-501 русумли 58 та автомобилни топширишга рухсат берди, деди жума куни Мудофаа вазирлиги вакили.\nУ ОАВнинг Украинага тўп ва пулемётлар билан қуролланган 58 та машина етказилиши кераклиги ҳақидаги хабарларини тасдиқлаш сўровларига жавоб берди.\nWelt am Sonntag хабарига кўра,PbV-501 танклари Швецияга сотилган, кейин эса уларни Украинага етказиб берадиган Чехияга қайта сотилган.\nГерманиянинг ҳарбий қуролларни назорат қилиш тўғрисидаги қонунига кўра, Федерал Хавфсизлик Кенгаши Германияда ишлаб чиқарилган қуролларни экспорт қилишга рухсат бериши керак.\nВенгрияда биринчи марта Украина учун митинг бўлиб ўтди


21:59 / 27.04.2017 2190 pdf Ўқиш режими + -\nОтаси аҳли солиҳ ва камбағал одам бўлиб жун йигириш билан кун кўрар эди. У уламоларни севар, ҳурмат қилар ва уларнинг хизматида бўлиб имкони борича уларга мол ҳам сарфлар эди. Уламоларнинг суҳбатларини тинглаганда йиғлаб ўтирар ва Аллоҳдан ўзи олим бўладиган ўғил тилар эди. Аллоҳ таоло унинг дуосини ижобат қилди ва унга бир эмас икки ўғил берди. Ота ўғилларидан бирига Муҳаммад, бошқасига Аҳмад исмини қўйди.\nВафотидан олдин ота ўғилларини ўзининг сўфи оғайнисига васият қилиб қолдирди. Сўфи уларни таълим – тарбиясига киришди. Бу иш болаларнинг отаси қолдирган мол тамом бўлгунча давом этди. Пул тугагандан кейин сўфи уларни боқа олмай қолди ва «Мен сизларга отангиз қолдирган молни сарфладим. Ўзимнинг пулим йўқ. Энди сизлар мадрасага бориб яшасангиз яхши бўлади», деди.\nҒазолий ёшлигида она юртида Аҳмад ибн Муҳаммад Розконийдан фиқҳ илмини олди. Сўнгра Журжонга сафар қилиб имом Абу Наср Исмоилийнинг ҳузурида таълим олди ва кўплаб нарсаларни ёзиб олди.\nЎша ёзиб олинган нарсалар ўша вақт тилида «таълиқа» деб номланар эди. Кейин Ғазолий она юрти Тусга қайтди. Йўлда ажойиб ҳодиса юз берди. У ҳақда Ғазолийнинг ўзи қўйидагиларни айтади:\n«Йўлтўсарлар йўлимизни тўсдилар ва улар менинг бору будуримни олиб қўйдилар. Кетаётганларида ортларидан эргашдим. Шунда уларнинг бошлиғи менга қараб:\n«Орқангга қайт! Шўринг қурсин! Бўлмаса, ҳалок бўласан!» деди.\n«Сен Ундан саломатликни тилайдиган зот номи билан сўрайман, фақат таълийқаларимни қайтариб бер. Барибир сизларга улардан фойда йўқ», дедим.\n«Таълийқанг нима?» деди у.\n«Анави халтадаги китоблар. Мен ана ўшаларни эшитаман, ёзиб оламан ва ичидаги илмни оламан деб ҳижрат қилганман», дедим. У кулиб юборди-да:\n«Қандоқ қилиб сен улардаги илмни билибсан!? Биз уларни сендан тортиб олдикку! Сен улардан жудо бўлдинг! Илмингдан ажраб қолдинг!» деди. Сўнгра у одамларидан бирга амр қилган эди, у халтани менга қайтариб берди.\nЎша одамнинг тили билан Аллоҳ таоло мени тўғри йўлга иршод қилишни ирода қилган бўлса ажаб эмас. Тусга етиб борганимда кейин уч йил ҳаракат қилиб барча таълийқаларни ёд олиб йўлтўсарлар илмимни тортиб олалмайдиган бўлиб олдим».\nКейинчалик Ғазолий ўша пайтда салжуқийларнинг пойтахти ва Бағдоддан кейинги катта илмий марказ ҳисобланган Найсобурга бориб энг машҳур уламоларидан бири бўлган Имоми Ҳарамайнига шогирд тушди. Ғазолий бу улуғ устознинг ҳузурида ўта тиришқоқлик билан ўқиб фиқҳ, усул, хилоф ва жадал каби замоннинг кенг тарқалган илмларида пешқадам олим бўлиб етишди.\nҒазолийнинг устози Имоми Ҳарамайни жуда ҳам яхши кўрар ва уни мақтаб: «Ғазолий тубсиз денгиздир», дер эди.\nҒазолий ўзининг тўрт юз ҳамдарсидан анча илгарилаб кетди ва устозига ёрдамчи бўлиб фаолият кўрсата бошлади.\n478 ҳ.с.да Имоми Ҳарамайни вафот этганидан кейин Ғазолий йигирма етти ёшида вазир Низомулмулкнинг олдига борди. Ўша вақтда Ғазолийнинг фазли зоҳир бўлиб, илмий шуҳрати тонг таратган эди. Низомулмулкнинг мажлиси эса аҳли илмнинг олий кенгашига айланган эди. Барча мажлисларда, ҳатто мотам марсимларда ҳам фиқҳ, илми калом ва бошқа илмлардан мунозаралар бўлар эди.\nҒазолий Низомулмулкнинг мажлисида кўплаб уламолар билан баҳс ва мунозаралар қилиб ўзининг кимлигини намойиш қилди. Ҳамма унга тан берди. Охири вазир Низомулмулк Ғазолийни «Низомия» мадрасасининг бош мударриси этиб таъйинлади. Бу ўша вақтнинг энг обрўли диний мансаби эди. Ғазолий бу мансабга 484 ҳ.с.да, ўттиз тўрт ёшида эришди ва бундай шарафга сазовор бўлган энг ёш олим бўлди.\n«Низомия» мадрасасидаги дарслар олимнинг шуҳратига шуҳрат қўшди, уни имомлик даражасига олиб чиқди. Имом Ғазолийга нафақат аҳли илмлар, балки аҳли давлатлар ва аҳли ҳукмлар ҳам бўйин эгдилар. Халифалар ҳам Имом Ғазолийга яқин бўлишга интилдилар.\nАббосий халифалардан Муқтадий биллаҳ у кишидан баъзи ишларни илтимос қилди.\nХалифа Мустазҳир биллаҳ Имом Ғазолийни ўзига дўст тутар эди. Унинг илтимосига биноан Имом Ғазолий ботинийларга раддия китобини ёзди ва китобни «Мустазҳирий» деб номладилар.\nШундоқ қилиб Имом Ғазолий барча тарафдан обрў – эътиборнинг чўққисига чиқди. У киши учун бу дунёда интилиш мумкин бўлган мансаб, мартаба, шуҳрат ёки улуғлик қолмаган эди. Бугунги кун таъбири билан айтилганда инсон боласининг қўли узатган ерга етадиганига айланган эди.\nАммо Имом Ғазолийнинг кўнгиллари ғаш эди. У киши ҳали илми яқийнга эришмаган эди. Ичларида нафсоний кураш борар эди. Ҳамма ҳақиқатни англаб етишга ҳаракат қилар эди. Шунинг учун барча шон шуҳратдан ўзини олиб қочиб чуқур ва атрофлича илмий баҳслар ва изланишлар олиб боришга қарор қилдилар. Бу мақсадга эриши учун Бағдодни тарк қилиб тўлиқ саодатни излаб илмий сафарга чиқдилар.\nИмом Ғазолий ўша вақтда одамлар машғул бўлиб турган илмларни бирма бир ўрганиб чиқиш учун уларга назар солдилар. Ўша пайтда одамлар асосан, илми калом, ботинийя, фалсафа ва тасаввуфга қизиқар эдилар. Имом Ғазолий мазкур илмларни чуқур эгаллашга ва улардан қайси бирини танлаш мақсадга мувофиқ эканини аниқлашга киришдилар.\nҒАЗОЛИЙ ВА ИЛМИ КАЛОМ\nИмом Ғазолий илми каломни ўз олимлари ва уларнинг китобларидан яхшилаб ўргандилар. У киши бу илмни пухта эгалладилар ва унда бир неча китобларни ёздилар.\n1. ал-Иқтисод фил Эътиқод.\n2. Илжомул овом ан илмил калом.\n3. Ақийдату аҳли сунна.\n4. Фазоиҳул ботинийя.\n5. Файсалут тафриқа байнал Ислами ваз Зандақа.\n6. ал-Қистосул мустақийм.\n7. Кимёус саода.\n9. ал-Мазнун биҳи ала ғойри аҳлиҳи.\nИмом Ғазолий ўзларининг илми каломни ўрганиб охирига етгандан кейин эришган натижалари ҳақида «ал-Мунқиз миназ золали» номли китобларида қуйидагиларни ёзадилар:\n«Мен уни мақсадига эришган, менинг мақсадимга эриштирмайдиган илм эканини англаб етдим. Унинг мақсади аҳли сунна ва жамоа учун аҳли суннанинг ақийдасини муҳофаза қилиб бериш ва аҳли бидъатнинг адаштиришидан қўриш эди».\nИмом Ғазолийнинг замонига келиб илми каломда турғунлик юзага келган эди. Илми калом уламолари ўтиб кетган катта имомларнинг гапларини маҳкам тутиб туришдан бошқа ишни қилмас эдилар. Қадимги гаплардан қилча четланиш йўл қўйиб бўлмайдиган нарса деган тушунчани қадрлар эдилар. Замон ўтиши билан эскириб қолган сўз ва жумлалар ўрнига кишиларга тушунарлироғини келтиришга журъат қилмас эдилар.\nИмом Ғазолий бу нарсаларнинг ҳаммасини бир тарафга қўйиб улуғ уламоларнинг илмларидан фойдаланган ҳолда эркин ижтиҳод қилдилар. Одамларга яқини услуб ва тилда асарлар ёздилар ва илми каломда катта бурилиш юз беришига сабаб бўлдилар. Шунинг учун эски услуб тарафдорлари Имом Ғазолийни ёмон кўрдилар, танқид қилдилар ва залолатга кетганликда айбладилар. У киши илми каломдаги ўз танқидчиларига «Файсалут тафриқа байнал Исломи ваз Зандақа» номли китобларидан қониқарли ва етарли жавобларни берганлар.\nИмом Ғазолий бу борада ўртача йўл тутганлар ва илми каломда яхши тараф ҳам салбий тараф ҳам борлигини таъкидлаб, у билан фақат мутахасис олимлар машғул бўлиши кераклигини уқтирган. Бу фикрларни тадқиқ қилиб ўрганган олимлар, илми каломни танқид қилганлар ундаги адашувларни танқид қилганлар. Уни мадҳ қилганлар эса фойдали тарафларини эътиборга олганлар. Шунинг учун унинг ижобий тарафларидан кўп нарсани ўрганса бўлади, деганлар.\nИмом Ғазолий ақийда бобида Қуръони Карим услуби энг фойдали ва осон экани ва илми калом вақтинчалик чоралигини баён этганлар.\nИмом Ғазолий ўзининг машҳур китоби «Эҳъёу улумуд Дийн»нинг биринчи жузида эътиқодий масалаларни баён қилган. Ўша жуздаги китоблардан бири «Қавоидул ақоид» яъни, ақийдалар қоидалари деб номланган. У етти фаслдан иборат.\nБу фасл «Қудс» деб номланган ва тўрт рукнга тақсимланган.\nТўртинчи рукн – самъиёт ва у зот алайҳиссалом забар берган нарсаларни тасдиқлаш ҳақида. Бу масала ҳам ўнта аслдан иборат.\n4. Иймон ва Ислом ҳамда иккисининг бирлашиши ва ажралиши, зиёда ва ноқис бўлиши каби масалалар ҳақида.\nҒАЗОЛИЙ ВА ФАЛСАФА\nИмом Ғазолий кейин ҳақиқат қидириб фалсафани пухта ўрганишга киришдилар. Файласуфлар фақат фалсафа билангина ҳақиқатни топиш, яқийн ва саодатга эришиш мумкин дер эдилар. Имом Ғазолий эса айнан ўша нарсаларни қидираётган эдилар. У киши фалсафани ихлос ила чуқур ўрганиб ўша даврнинг энг кучли файласуфларидан бирига айландилар. Лекин Имом Ғазолий фалсафада ҳам ўзлари излаётган ҳақиқат мавжуд эмаслигига ишонч ҳосил қилдилар. Аммо бу нарса улуғ олимга фалсафа ва файласуфлар ҳақида адолат ила ҳукм чиқаришга халақит бермади. У киши бу борада ўз илмий изланишлари натижасини фалсафа ва мантиққа аталган ўз китобларида ёзиб қолдирдилар.\n1. Мақосидул фалосифа.\n2. Таҳофутул фалосифа.\n3. Маҳкун назар фил мантиқ.\n4. Меъёрул илм фил мантиқ.\n5. Ал-Мунқиз миназ Золал.\nИмом Ғазолий ўз асарларида фалсафа ва файласуфларга холисона баҳо беришга ҳаракат қилдилар. У киши фалсафага оид илмларни олтига бўладилар ва уларнинг ҳар бирига ўзига яраша баҳо берадилар:\nҲисоб, ҳандаса, жуғрофия каби илмлар. Бу нарсаларда динга аралашилмайди. Улар аниқ ҳужжатларга асосланган илмлар. Шу боис уларни инкор қилиб бўлмайди. Аммо мусулмонлар бу нарсаларни кўриб фалсафага оид ҳамма нарса шу каби бўлади деб алданиб қолмасликлари керак.\nБунда ҳам динга тегишли нарса йўқ. Мантиқда ақлий ўлчовларга назар солиш, бурҳон муқаддималари шартларини ўрганиш, уларнинг таркибида хабардор бўлиш каби нарсалардир.\nБу илмларда ҳам динга боғлиқ нарсалар йўқ. Улар ҳаммаси тажрибага суянадиган нарсалар. Шунинг буларни ҳам инкор қилиб бўлмайди.\nФайласуфларнинг бу соҳадаги барча гаплари дунёвий ишларга боғлиқ нарсалардан иборат бўлиб уларнинг кўпи Аллоҳ таоло пайғамбарларга нозил қилган китоблардан ва набийлардан қолган гаплардан олганлар. Шунинг учун буларнинг ҳам дину диёнатга тегишли жойи йўқ.\nФайласуфларнинг бу борадаги кўп гаплари сўфийларнинг гапларига тўғри келади. Улардан Ислом таълимотларига тўғри келадиганини олиб бошқаларини тарк қилиш лозим.\nБу борада файласуфлари ўзлари мантиқда қўйган шартларга вафо қилмадилар, улардан ташқарига чиқдилар ва катта хатоларга йўқ қўйдилар.\nИмом Ғазолий асосан файласуфларни худи шу бобда танқид қиладилар. Кўпчилик фалсафа ҳақидаги танқидий гапларни умумийлашган ҳолда тушуниб хато қиладилар.\nИмом Ғазолий файласуфларни учга тақсим қиладилар:\nУлар Аллоҳ таолонинг борлигини ва сонеълигини инкор қилган ва олам ўзини ўзи яратган дейдиган зиндиқлардир.\nУлар Аллоҳ таолонинг борлигини эътироф қилсалар ҳам қайта тирилиш ва совобни инкор қилганлари учун диндан чиққанлар.\nБулар илоҳиёт ҳақида баҳс юритган Суқрот, Афлотун, Арасту, Форобий ва Ибн Синога ўхшаш файласуфлар. Уларнинг баъзи гапларини эътироф қилишдан бошқа чора йўқ. Мисол учун Аллоҳ таолонинг борлигини эътироф қилишлари. Аммо баъзи гапларида улар адашиб қолганлар.\nИмом Ғазолийгача фалсафа Исломга қарши ҳужум қилар ва мусулмон уламолар ҳимояланиш билан кифояланар эдилар. Худди Ислом айбдору илми калом уламолари унинг номида фалсафага узр айтаётганга ўхшар эди.\nИмом Ғазолий эса ўзлари фалсафани яхши билганлари учун айбларини англаб етганлари учун бевосита унга шиддатли ва аёвсиз ҳужум қилишни йўлга қўйдилар. Бунинг учун аввал фалсафани кўпчиликка улар тушунадиган услуб ва тилда бу нарсани англатиш лозим эди. Чунки ўша давргача фалсафа китоблари кўпчилик тутушмайдиган услуб ва тилда ёзилар эди. Уни фақат файласуфларгина англаб етар эди. Бу эса ўзига хос тўсиқ яратган ва файласуфлардан бошқаларга фалсафа ҳақида сўз юритиш имконини йўққа чиқарган эди.\nИмом Ғазолий «Мақосидул фалосифа» номли осон тил ва услуб ила китоб ёзиб кўпчиликка фалсафа нима ва файласуфларни нимани мақсад қилиб олганликларини тушунтириб бердилар. Бу китобда Имом Ғазолий фалсафий истилоҳларни ва файласуфлар юритадиган баҳсларни ҳеч қандай шарҳ ёки танқидсиз айни ўзини келтирдилар.\nИмом Ғазолий кўпчиликка фалсафа нима, файласуфлар ким ҳамда мақсадлари қандайлигини англатиб олганларидан кейин фалсафани танқид қилишга ўтдилар.\nБу ишни Имом Ғазолий асосан «Таҳофутул фалосифа» номли китобларида амалга оширдилар. Бу китобнинг муқаддимасида Имом Ғазолий ўша пайтларда бошқалардан ўзларини юқори тутадиган тоифалар чиққанини, улар Исломий ибодатлардан бош тортаётганларини, динга шиор бўлган намозга ўхшаш нарсаларга паст назар билан қараётганларини, ҳаром қилинган нарсалардан сақланмаётганларини, баъзилари эса бутунлай диндан чиқиб кетганларини ва бошқа афсусланарли ҳолатлар бўлаётганини айтадилар. сўнгра мазкур шахсларнинг куфрга кетишлари сабаби ҳақида қуйидагиларни айтадилар:\n«Аммо уларнинг куфрларининг сабаби Суқрот, Буқрот, Афлотун, Арстотулис каби улуғ исмларни, уларнинг издошларидан ақлларини ўткирлиги, усулларининг гўзаллиги, ҳандаса, мантиқ, табиат ва илоҳиётга оид илмларининг нозик жойларигача билишлари ҳақидаги мақтовларини, буюк ақлли бўлганлари учунгина анашу ишларни қила олишларини эшитганларидир.\nШунингдек, ана ўшалар ақллари ўткир бўлишлари ва фазллари кўп бўлишига қарамай шариатлар ва динларни инкор қилишлари, динлар тўқиб чиқарилган ҳийла найрангдан иборатлигини эътиқод қилишларни ҳақидаги ҳикояларни тинглаганларидандир».\nИмом Ғазолий ўзларининг бу китобларига тўртта муқаддима қилганлар. Биринчисида ўз услубларини, иккинчисида файласуфларнинг ҳолини, учинчиси ва тўртинчисида уларнинг шариат билан тўқнашадиган ва тўқнашмайдиган илмларини баён қилганлар.\n1. Файласуфларнинг олам қадимдир деган гаплари.\nФайласуфлар ўзларининг турли ақлий далилларидан келиб чиқиб олам қадимдир, у кейин пайдо бўлган ҳам эмас, уни биров яратган ҳам эмас деган фикрни айтганлар.\nИмом Ғазолий уларга олам қадимий илоҳий ирода ила мавжуд бўлгани. Ўша ирода оламни маълум вақтда вужудга келишини ирода қилган. Ундан олдин мавжуд бўлиши ирода қилинмаган эди. Шунинг учун у пайдо бўлмаган. Янги пайдо бўлган ҳар бир нарса эса силсила ила охирги ва қадимги сабабга бориб тақалади. Ўша сабаб Аллоҳ таоло эканлигини таъкидладилар.\n2. Файласуфларнинг Аллоҳ таоло жузъий нарсаларни билмайди деган гаплари.\nФайласуфларнинг фикрича Аллоҳ таоло фақат собит куллиётларнигина билади. Шу нарса унинг камолига мос келади. Жузъий – майда нарсалар ўзгариб туради. Шунинг учун уларга боғлиқ илм ҳам ўзгариб туради. Илмнинг ўзгариб туриши эса Аллоҳ таолонинг камолига тўғри келмайди. Аллоҳ таоло инсониятнинг амалларини тўп шаклида умумий ҳолда билади, холос. Одамлардан алоҳида шахсларнинг қилган амалини билмайди.\nИмом Ғазолий Аллоҳ таоло ўша жузъий амалларнинг барчасини ўзгармас битта илм ила билишини таъкидлайдилар.\nУларнинг фикрича охиратда фақат руҳлар қайта тирилтириладилар, холос. Бинобарин жаннатда жисмнинг лаззатланиши ва дўзахда азобланиши ҳам бўлмайди.\nИмом Ғазолий эса жисмларни йўқдан бор қилишга қудрати етган Аллоҳ таоло уларнинг чириганидан кейин қайта тирилтириши осонроқ эканини таъкидлайдилар.\n«Таҳофутул фалосифа» китобнинг аҳамияти катта бўлган. Унинг аҳамияти баъзи файласуфларни куфр кетганини баён қилишида эмас, балки фалсафанинг диниф эътиқод бобида ҳеч нарсага арзимас нарса эканини баён қилиб берганидадир. Бу борада фалсафа турли фикр, хаёл, қиёс ва тахминларнинг йиғиндиси, холос.\nФалсафани илоҳий таълимотлар ўрнида ёки уларга тенг равишда кўрилиб турган бир пайтда унинг ҳақида илмий асосларга мувофиқ тарзда бу каби кучли зарба берилиши тарихий воқеа эди.\nИмом Ғазолий шу тариқа фалсафанинг обрўсини чилпарчин қилдилар. Файласуфлар у кишининг кучли ақли ва далиллари олдида довдираб қолишди ва деярли бирорта эътиборга олса бўладиган раддия ҳам қила олишмади.\nДемак, Имом Ғазолий яшаган ўрта асрларда ғайбиёт олами ҳақида фалсафий тортишувлар авж олганди. Бу тортишувларда ҳамма, жумладан, мусулмонлар ҳам иштирок этардилар. Аммо айни мусулмонлар ичидан мазкур тортишувлардан одамларга ҳеч қандай наф йўқлигини англаб етганлар ҳам чиқди.\nЎшалардан энг улуғи ҳужжатул Ислом Абу Ҳомид Ғаззолий раҳматуллоҳи алайҳ эдилар. Имом Ғаззолий фалсафани чуқур ўрганган эдилар. Ўзларининг ҳақиқатни излаш йўлида олиб борган изланишлари давомида ҳақиқат фалсафада бўлса, ажаб эмас, деган фикрга ҳам борган эдилар. Аммо фалсафа у киши ахтараётган ҳақиқатни бера олмаслигини тушундилар. Шу билан бирга фалсафанинг заиф жойларини чуқур англаб етдилар.\nИмом Ғаззолий фалсафанинг энг катта хатоларидан бири ғайб олами – метафизика ҳақидаги тортишувлар эканини очиқ - ойдин айтдилар. Бу фикрнинг тўғрилигини исботлаш учун файласуфларнинг метафизикага оид тортишувларидан бир нечасини олдилар.\nМисол учун оламнинг азалийлиги ёки кейин пайдо бўлганлиги ҳақидаги масала. Унинг хатосини Имом Ғазолий «Такофуъул адиллати ала қидамил олами ва ҳудусиҳи» - Оламнинг қадимлиги ёки кейин пайдо бўлганлиги ҳақидаги далилларнинг тенглиги номли баҳсларида ёрқин ақлий таҳлил ва инкор қилиб бўлмайдиган далилу ҳужжатлар ила исботлаб бердилар.\nҚадимдан файласуфлар бу масалада иккига бўлиниб олиб тортишиб келганлар. Баъзилари олам азалий - қадимий деса, бошқалари олам ҳодис – кейин пайдо бўлган, деган.\nИкки тараф ҳам ўзининг гапи тўғрилигига ақлий далил олиб келади. Иккисининг далили ҳам ўзига тўғри кўринади. Иккиси ҳам қарши тарафга бир хил муваффақият билан раддия қилади. Қадимдан шундай бўлиб келмоқда эди. Бунга Имом Ғазолий Юнон файласуфларидан олдигиларнинг, юнонларнинг ва улардан кейин келган фаласуфларнинг далиллари бирма бир келтириб баён қилидлар.\nИмом Ғаззолий раҳматуллоҳи алайҳнинг бу фикрлари мусулмонларда тажрибий илмларнинг келиб чиқишига сабаб бўлди. Имом Ғазолий тажрибий илмларнинг келиб чиқишига туртки бўлган фикр соҳиби сифатида дунё илмий тарихида муносиб жой олган улкан ақл соҳиби бўлган мусулмон шахс сифатида машҳур бўлдилар. Ўрта асрларда мазкур назарияга амал қилароқ Ислом оламида табиий илмлар кенг ривож топти. Улардан аста – секин оврополикларга ўтди ва улар бу илмларни яна ҳам ривожлантириб катта муваффақиятларга эришдилар.\nҲозиргача кўпчилик мусулмонлар, жумладан, Имом Ғазолий фалсафани бутунлай куфрга чиқарган деган хаёлда юрадилар. Аммо аввал ўрганиб ўтганимиздек аслида ундоқ эмас. Имом Ғазолий фалсафани олтидан бирини, илоҳиётга тегишли ерини, яна ҳам аниқроқ қилиб айтадиган бўлсак, илоҳиётга тегишли йигирмата масаладан учтасини куфр эканини баён қилганлар, холос.\nАммо у кишининг ўзлари кучли файласуф бўлганлари аниқ. Балки кучли файласуф бўлибгина қолмай фалсафада тубдан бурулиш ясаган ва уни тўғри йўналишга йўллаган аллома сифатида танилганлар.\nИмом Ғазолийнинг жаҳон фалсафасида тутган ўрнини тушуниб олиш учун дунёда донғи кетган мусулмонмас бирорта файласуф билан солиштириб кўриш лозим бўлади.\nКелинг, ўша файласуф уларнинг энг каттаси, янги фалсафа отаси уновонини олган франсалик машҳур файласуф Рене Дикарт бўлсин.\nДикартни машҳур қилган асосий нарса унинг шак назариясидир. У ҳақиқий маърифатга эришишдан олдин шак зарурлигини таъкидлайди. Унинг бу назарияси Имом Ғазолийнинг шакларига жуда ҳам ўхшайди.\nҒарбда Имом Ғазолийни билмаганлари учун шак назарияси фақат Дикартга тегишли деган эътиқод ила уни кўкларга кўтариб мақтайдилар.\nШарқда Имом Ғазолийни билганлари учун буюк файласуф Дикартнинг назариясига ўхшаш гапни айтган шахс ҳам борлигини эслаб қўядилар.\nБаъзи бирлари журъат қилиб Дикарт ва Имом Ғазолийнинг шакларини солиштириб ҳам қўядилар.\nАммо бу борадаги ҳақиқатни ҳеч ким билмайди. Ушбу ҳақиқат ила бу сатрларнинг котиби устоз Муҳаммад Саъид Рамазон Бутийнинг «Шахсиётун иставқафатни» номли китобларидан билди. У киши мазкур китобнинг 99 – 100 бетларида қуйидагиларни ёзадилар:\n«Сўнгра бу масалада барча иккиланиш ва ноаниқликка чек қўядиган васиқа – ҳужжат юзага чиқди. Уни устоз Маҳмуд Бийжу доктор Зақзуқдан нақл қилди. Унда айтилишича тунислик тадқиқотчи Усмон ал-Каок раҳматуллоҳи алайҳ Дикартнинг кутубхонасида «ал-Мунқиз миназ Золал» китобининг таржимасини топган. Унда Имом Ғазолийнинг «Шак яқийн – ишончли илм – нинг биринчи поғанасидир» деган машҳур ибораси Дикартнинг эътиборини жалб қилгани белгиси бор эди. Дикарт ўша иборанинг тагига қизил қалам билан чизиб қўйган ва унинг тўғрисига, ҳошияга «Бу бизнинг назариямизга кўчирилади» деб ёзиб қўйган экан.\nЭнсклопедиячи тарихий тадқиқотчи устоз Усмон ал-Каок раҳматуллоҳи алайҳ 1975 – мелодий санада Жазоирнинг Аннаба шаҳрида бўлиб ўтган Ислом фикрининг ўнинчи учрашувида маъруза қилди. Унда қандай қилиб Дикарт Имом Ғазолийнинг назариясини ўзиники қилиб олгани ҳақида батафсил тўхталиб ўтди. Дикартнинг ўз қўли билан ҳошияга ёзган нарсасини ўқиганини ҳам гапириб ўтди. Мен ўша учрашувда иштирок қилган ва унинг мазкур маърузасини эшитган юзлаб одамлардан бири эдим».\nИМОМ ҒАЗОЛИЙ ВА БОТИНИЯ\nЎша даврда ботинийлар ҳам ўз фикр ва таълимотлари ила кўпчиликнинг эътиборини қозонган эди. Хусусан, ёшлар ва толиби илмлар ботиний таълимот ва гапларга кўп мафтун бўлган эдилар. Ботинийлар ўз илмларини маъсум имомдан олишларини даъво қилар эдилар.\nИмом Ғаззолий фалсафадан умидни узганларидан кейин ҳақиқат излаб ботиния томон юзландилар. У киши ўз одатларича бу мазҳабни ҳам чуқур ўрганиб чиқдилар. Охири бориб уларнинг гапларининг барчаси ҳам сариқ чақага арзимаслигини тушуниб етдилар ва ўз китоблари билан бу мазҳабнинг ҳам шармандасини чиқардилар. Бу борада Имом Ғаззолий бир неча китобларни тасниф қилдилар:\n2. Ҳужжатул ҳаққи.\n3. Мафсалул хилоф.\n4. Қосимил ботиния.\n5. Мавоҳимул ботиния.\nИмом Ғаззолий ўзларининг «ал-Мунқиз миназ Золал» номли китобларида ботинийлар ҳақида жумладан қуйидагиларни айтадилар: «Уларда фикрлар зулматидан нажот берувчи шифодан ҳеч вақо йўқ. Уларга муросо учун муомала қилиб таълимга ва маъсум имомга эҳтиёж борлигини тасдиқлаб таъйин қилган имомларини сўрасак далил келтиришдан ожиз қолдилар. Сўнгра улардан ўша маъсумдан олган илмлари ҳақида сўрадик ва баъзи ишколларни арз қилганимизда жавоб бериш у ёқда турсин, масаланинг ўзини тушуна олмадилар. Ожиз қолганларидан кейин масалани ғойиб имомга оширдилар ва «Унинг олдига сафар қилиш зарур», дедилар. Ажабланарлиси, улар умрларини йўқ муаллимни ахтариш ила зое қилганлар ва бирор нарсани ўрганмаганлар. Худди нажосатга ботиб қолиб тозаланиш учун сув излаб уни топганда ишлатмай ифлосликнинг ичида қолаверганларга ўхшайдилар».\nИМОМ ҒАЗОЛИЙ ВА ТАСАВВУФ\nИлми калом, фалсафа ва ботиниядан ўзлари излаган илми яқийнини топишдан умиди узилган Имом Ғаззолий ўша вақтнинг яна бир маърифат ўчоғи бўлган тасаввуфга юзландилар. Бу ҳақда у киши ўзларининг «ал-Мунқиз миназ Золал» номли китобларида жумладан қуйидагиларни айтадилар:\n«Сўнгра ушбу илмлардан фориғ бўлганимдан кейин бори ҳимматим ила сўфилик йўлига йўлландим. Мен уларнинг йўли илм ва амал ила батамом бўлишини англаб етдим. Уларнинг амалининг ҳосили ҳавои нафс тўсиқларини кесиб ўтишдан, ёмон хулқлардан ва чикин сифатлардан покланиб қалбни Аллоҳ таолодан бошқага жой қолдирмаслик ва уни Аллоҳнинг зикри ила зийнатлашдан иборат эди».\n«Мен учун илм амалдан кўра осонроқ эди. Мен уларнинг китобларини ўқиб илмларини ҳосил қилишдан бошладим. Абу Толиб Маккий раҳматуллоҳи алайҳнинг «Қувтул қулуб»ини, Ҳорис Муҳорибийнинг китобларини, шунингдек, Жунайд, Шибилий, Абу Язийд Бистомий қаддасаллоҳу арвоҳаҳум ва бошқа машойихларининг қолдирган фикрларини ўргандим. Охири уларнинг илмий мақсадларининг ғоясига етишдим. Уларнинг йўли бўйича таълим олиш ва эшитиш билан ҳосил қилиш мумкин нарсаларни ҳосил қилдим. Менга уларнинг энг хос нарсалари таълим олиш орқали эмас завқ, ҳол ва сифатларнинг ўзгариши орқали бўлишини англаб етдим».\nАста секин Имом Ғазолий тасаввуф йўлидан тасирланиб ҳамма нарсани, жумладан Бағдодни ҳам ташлаб сафарга чиқдилар. Ўн йиллик тажрибадан сўнг ўзлари излаб юрган ҳақиқат тасаввуфда эканини англаб етдилар. Бу борада маълум мақомга эришиб кўнгилари таскин топгандан сўнг иднга, илмга ва мусулмонларга хизмат қилиш лозимлигини ҳис қилиб яна дарс беришга, илмий хизматларга қайтдилар.\nИмом Ғазолийнинг бошқа олимлардан ажратиб турадиган икки хислатлари бор эди. Улардан биринчиси ўз даврларида тарқалган барча илмларни пухта эгаллаганлари. Биз юқорида ўтган сатрларда у кишининг ақоид, ботинийяга қарши ва фалсафа ҳамда мантиқ илмларига оид китоблари рўйхатини келтирдик. Энди тасаввуф ва динга оид китоблари билан танишайлик:\n1. Одобус сўфийя.\n2. Ал-Арбаъун фи усулуддин.\n3. Эҳъёу улумуд Дийн.\n4. Жавоҳирул Қуръон ва дураруҳу.\n5. Ал-Рисола ал-Ладунийя.\n6. Мишкотул Анвор.\n7. Минҳожул Обидийн илал Жаннати.\n8. Мийзонул Амал.\nШу билан бирга Имом Ғазолий кўзга кўринган фақиҳ ва усули фиқҳ олими ҳам эдилар. У киши бу соҳалар бўйича ҳам барчанинг таҳсинига сазовар бўлган китоблар соҳиби ҳисобланадилар:\n1. Асрорул ҳажжи.\n2. Ал-Мустасфо фии усулил фиқҳи.\n3. Ал-Важийз фил фуруъ.\nИмом Ғазолийнинг ҳамма китоблари ўта аҳамиятли ҳисобланади. Аммо уларнинг ичида «Эҳъёу улумуд Дийн» китоби алоҳида эътибор қозонган китобдир. Бу китобни ҳамма олимлар ва толиби илмлар ўқиган ва ўқимоқдалар.\nИмом Ғазолийнинг илм бобидаги энг заиф ерлари ҳадис илмида эканини ҳамма зикр қилади. У кишининг ўзлари ҳам бу нуқсонни англаб умрларининг охирида илми ҳадисни эгаллашга ҳаракат қилганлар. Ҳадис олимларидан имом Бухорий ва Муслимларнинг Саҳиҳларини ўқиб бўлганларидан кейин вафот этганлар. Имом Ғазолий 505 ҳ.с.нинг ўн тўртинчи Жумадул Охирада, Тобаронда вафот этдилар.\n21:59 / 27.04.2017 1458\n22:00 / 27.04.2017 1472\n1446 22:19 / 27.04.2017\n2927 15:21 / 31.01.2018\n1565 21:57 / 27.04.2017\n1932 12:57 / 19.09.2018\n692 21:00 / 28 июнь\n350 21:34 / 29 май\n3206 09:50 / 18.04.2018


JENEVA. TASS - Kazinform - Жаҳон соғлиқни сақлаш ташкилоти вакцина ишлаб чиқариш ҳажмини орттириш учун дунё мамлакатларини коронавирусга қарши вакцинани патент билан муҳофаза қилишни тўхтатишга чақирди. Бу ҳақда ЖССТ бош директори Тедрос Адҳаном Гебрейесус Женевада бўлиб ўтган брифингда айтиб ўтди, деб хабар беради Kazinform ТАСС агентлигига таяниб.\nCOVID-19 га қарши Беларусь вакцинаси ҳар қандай ёшдаги одамларга мўлжалланган Иш берувчилар эмланмаганларни компенсациясиз ишдан бўшатиши мумкин - Қозоғистон Бош меҳнат инспектори Йил охиригача Ўзбекистон аҳолининг катта қисми коронавирусга қарши эмланади\nУ АҚШнинг чоршанба куни эълон қилинган «COVID-19 вакциналарини интеллектуал мулк ҳуқуқидан вақтинча олиб ташлаш тўғрисида»ги қарорини мамнуният билан қабул қилди. «Биз бошқа мамлакатларни ушбу мисолга эргашишга чақирамиз», - деди у. Шунингдек, у замонавий дунёдаги эпидемиологик вазиятни «мисли кўрилмаган ҳаракатларни талаб қиладиган мисли кўрилмаган инқироз» деб таърифлади.\nЖССТ раҳбарининг сўзларига кўра, «ҳозир ҳар ҳафта дунёда 100 мингга яқин одам вафот этмоқда, биз сурункали вакцина инқирозини бошдан кечирмоқдамиз». У Жаҳон Савдо Ташкилотидан «бундай ҳолатлар учун» интеллектуал мулк ҳуқуқларини олиш имкониятини тақдим этишини сўради.\nПатент орқали муҳофаза қилишнинг бекор қилиниши вакцина технологиясини биргаликда ишлатишга имкон беради. Ташкилот давлатларни технологияларни узатишни қўллаб-қувватлашга ва ишлаб чиқарувчиларни технологиялар ва ушбу йўналишдаги бошқа фан янгиликларини баҳам кўришга ундамоқди.\n#Тиббиёт #БМТ #Фан\nЎтган бир кунда Қозоғистонда 1,7 минг киши коронавирусга чалингани аниқланди


Ўзбекистон Президенти Туркия Президенти ва унинг рафиқасига (...)\nЎзбекистон Президенти Туркия Президенти ва унинг рафиқасига COVID-19дан тезда шифо топишини тилади\nЎзбекистон Президенти Шавкат Мирзиёев Туркия Президенти Режеп Таййип Эрдоғанга мактуб йўллади, деб хабар бермоқда «Дунё» АА мухбири.\nБу ҳақда Президент матбуот котиби Шерзод Асадов ўзининг Телеграмдаги расмий саҳифасида маълум қилди.\n«Сиз, қадрдон инимнинг ва рафиқангиз Эмина Хоним Олияларининг коронавирус касаллигига чалинганингиз тўғрисидаги хабарни чуқур безовталик ва катта хавотир билан қабул қилдим», - дейилади давлатимиз раҳбари мактубида.\nЎзбекистон Президенти Туркия Пезиденти ва унинг рафиқаси қисқа фурсатда вирусни муваффақиятли енгиб ўтиб, тезда шифо топишига ишонч билдирган. Унга мустаҳкам соғлиқ, куч-қувват ва янги зафарлар тилаган.\nЭслатиб ўтамиз, Туркия Президенти Режеп Таййип Эрдоған коронавирусга топширган тести мусбат чиққани ҳақида ўзининг Twitterдаги саҳифасида 5 февраль куни ёзган эди. «Бугун эрталаб, шифокоримиз бизни тўлиқ текширувдан ўтказди. Касаллик енгил кечмоқда. Ишни уйдан давом эттирамиз. Дуоларингизга муштоқмиз», — деб ёзган Туркия етакчиси.


2020 йил Ўзбекистонда ўтган йилгига қараганда 1,5 баробар кўп пиёз етиштирилди.\nҚишлоқ хўжалиги вазирлиги Сурхондарё вилоятининг Денов туманида пиёз етиштирган деҳқонлар тўғрисида Kun.uz эълон қилган мақолага муносабат билдирди.\nМаълум қилинишича, вазирлик деҳқон Иброҳим Ёқубов билан мулоқот ташкил қилиб, унинг муаммоларини ўрганиб чиққан.\nДеҳқон 25 сотих томорқасида етиштирган 30 тонна пиёзи бозорга чиқариш учун тайёр ҳолга келгани, аммо харидорлар – экспортёрлар ва улгуржи сотувчилар маҳсулотнинг килосини 500 сўмдан баҳолаганини айтган.\nИброҳим Ёқубов кўп миқдорда пиёз етиштириш учун 21 млн сўм харажат қилгани, таклиф этилаётган суммада ҳосилни сотган тақдирда 6 млн сўм зарар кўриши, бу нарх сарф-харажат ва меҳнатини қопламаслигини таъкидлаган.\nВазирлик изоҳига кўра, ўтган йили Европадаги қурғоқчилик сабабли Ўзбекистондаги тадбиркорлар Польша, Украина, Германия каби давлатларга юқори қийматда пиёз сотишга муваффақ бўлган эди.\n«Юзага келган ҳолатлар Қишлоқ хўжалиги вазирлиги томонидан ўрганиб чиқилди ва Ташқи ишлар вазирлиги, Инвестиция ва ташқи савдо вазирлиги, Транспорт вазирлигига масаланинг тезкор ечими юзасидан мурожаат юборилди», – дейилади хабарда.\nҚайд этилишича, 2020 йилнинг 14 май ҳолатига кўра, республикада 150 минг тоннадан ортиқ экспортбоп пиёз етиштирилган бўлиб, у ўтган йилга нисбатан 1,5 баробар кўпни ташкил этмоқда.\n«Сурхондарё вилоятида 132 минг тоннадан ортиқ пиёз маҳсулоти сотувга тайёр ва уларнинг 20 минг тоннага яқини ички бозор талабидан ошиқроқ бўлган. Бундан ташқари 15 минг тоннага яқин пиёз яқин кунларда пишиб етилиши кутилмоқда.\nБундай ҳолатда маҳсулотнинг таннархи килограмига 1000 сўм бўлишига қарамасдан, ялпи териб олиш нархи килограмига 1500дан 500 сўмгача пасайиши мумкин. Уни сақлаш харажатлари таннархидан юқори бўлган маҳсулотларнинг ортиқча ҳажмини зудлик билан экспорт қилиш ва бунинг учун зарурий чоралар кўрилишини талаб этади», – дейилади расмий ахборотда.\nҚишлоқ хўжалиги вазирлиги ушбу кечиктириб бўлмайдиган ҳолатларни инобатга олиб, қуйидаги ишлар қилинаётганини таъкидлаган:\n– Инвестиция ва ташқи савдо вазирлиги ҳузуридаги Экспортни рағбатлантириш агентлиги билан тайёр маҳсулотларнинг тижорат таклифларини тайёрлаш;\n– Ташқи ишлар вазирлиги ва элчихоналар билан хорижий ҳамкорларни излаш;\n– Транспорт вазирлиги билан темир йўл орқали ташиш учун вагонларни тайёрлаш.


Хоразм маликаси Хонзода « Ўзбекистон Халқ Ҳаракати\nХоразм маликаси Хонзода\n30 April 2020 - 5:15\nГанжи Қорабоғдан галдим қошингга.\n1372 йилда соҳибқирон Амир Темур Хоразмга юриш чоғида сўфилар сулоласининг ҳукмдори Юсуф сўфи мағлуб бўлади. Сулҳ тузиш жараёни бошланади. Хонзода номи билан машҳур, Юсуф сўфининг жияни Севинбекнинг гўзаллиги Амир Темур қулоғигача етиб борганди. У катта ўғли Жаҳонгир мирзога қизнинг қўлини сўрайди. Юсуф сўфи бунга рози бўлади, аммо қизнинг ҳали сепи тайёр эмаслигини баҳона қилиб, вақтни чўзади. 1373 йил феврал ойида соҳибқирон иккинчи марта Хоразмга юришга отланади, чунки Юсуф сўфи сулҳни бузиб, қизни жўнатмай, Кат шаҳрини талайди. Вазиятни ўнглаш учун, сўфи тезда элчилар жўнатади. Юриш бўлмайди.\nОлтин Ўрда бекларидан Нангудайнинг ўғли Оқ сўфи Ўзбекхоннинг қизи Шакарбекга уйланганди. Шунинг учун, уларнинг қизи Севинбек, нафақат чиройда, балки насабда ҳам танҳо эди. Тўй тараддуди ҳам шунга яраша бўлган. Амир Темур Хоразмга келинни олиб келишга чингизий беклардан: Ёдгор барлос, Довудбек ва Ўлжатойбекларни жўнатади. Улар тақдим қилган совғалар орасидақимматбаҳо мато, олтин иплар билан тикилган парча, хитой ипаки, қул, отлар бор эди. Хоразмда бошланган тўй Самарқандда давом этди.\nАмир Темур Хонзоданинг кутиб олиш учун, шаҳар дарвозасига барча уламо, шайх, чингизий маликаларни юборади. Шаҳар тўлиқ безатилади. Олтин тангалардан иборат сочқилар йўл бўйлаб махсус тикилган оқ уйгача сочилади. Хонзоданинг устидан тинимсиз сочқилардан, унинг бўй-басти тилларга кўмилади. Келин-куёв учун тикилган махсус оқ уйнинг (чодир, ўтов) ичи гавҳару дурлар билан безатилганди. Куй-мусиқа авжида эди. Бу “Зафарнома”даги тарих.\n1374 йилда нишонланган тўйнинг оғзаки тарихи ҳам сақланиб қолган. Хоразмлик машҳур қўшиқчи Сафо муғанний Жаҳонгир мирзо номидан айтилган қўшиқ сўзларини Тамарахонумга 1934 йилда ўргатган эди. Аммо Тамархонум коммунизм сиёсати туфайли, қўшиқни халқ сўзи деб ижро айтган. Айнан шу репертуар учун Тамарахонум 1935 йилда Лондонда бўлган халқаро фестивалда олтин медални қўлга киритган. Олтин сочқилар билан бошланган тўйнинг қўшиғи олтин медал билан 561 йил ўтиб Лондонда тақдирланган. Сафо муғанний томонидан ёзилган қўшиқ матни қўйидагича:\nГанжи Қорабоғдан галдим қошингга,\nСанга жоним фидо қилмасам бўлмас,\nҚўшармисан бошинг менинг бошима?\nЙўлингда жоним фидо қилмасам бўлмас.\nЮзинг ўхшар ўн тўрт гежали ойга,\nОқ юзингга сочинг зулфлари соя,\nБазм айлаб ўтирган Тилло саройга\nОчиб жавоб барсанг гирмасам бўлмас\nРўзи қилса ғам шаърини балоси,\nУларга кирмаса, оҳим садоси,\nЎлтурган парилар дардим давоси,\nСаройдин соллониб чиқмасам бўлмас.\nСаройинг баландда қирқ зинапоя,\nЮзингни ўхшатдим шамси ва ойя(ойга).\nСарога тушма бўлиб сан зоя,\nНасиб бўлса сани ёшласам бўлмас,\nУзоқдан қарасам манглайинг ёзиқ,\nКийганинг хулладир, беллари нозик,\nБилакга ярашар тилло билозик,\nҚўлларинг бўйнима солмасам бўлмас.\nОшиқ сангга ойтиб тонгни оттирдим\nОк сийнамни аёзларда қотирдим.\nОй юзингни кўриб ақлим шощирдим.\nТилагим бир бўса бармасанг бўлмас!\nP.S. Ушбу қўшиқ тарихини топишга яқиндан ёрдам берган ажойиб инсон, ҳақиқий Хоразм фарзанд-тарихчилари Анвара Отамуродова, Латофат Абдураимовага ва Тамарахонум уй-музейи ходими Муҳиддин Тошоваровга миннатдорчилик билдираман.\nМанба: facebook.com ижтимоий тармоғидан олинди


8 сентябрь куни менга Тошкент ипподроми автотураргоҳида отишма содир бўлгани ҳақидаги дахшатли хабарни юборишди. Автотураргоҳнинг эшитиш қобилияти чекланган ходимларига ғалати қуролдан беш мартадан ўқ узилган. Номаълум шахслар автотураргоҳда фаолият кўрсатаётган кар хизматчиларни ипподром тураргоҳида тутиб олиб, ушлаб турган ҳолда уларга ўқ отишган. Натижада эшитиш бўйича ногиронлиги бўлган икки йигит бўйин, энса ва ҳатто кўз соҳасида бир неча ўқ жароҳатларини олди. Бири ўқ яноғига тегиши оқибатида икки тишидан айрилди. Бошқа ўқ эса кўзига тегди, айни пайтда уни жарроҳлик амалиётига тайёрлашмоқда. Шифокорларнинг фикрича, унинг яна кўриш имконияти элликка эллик.\n2018 йилнинг 8 сентябрь куни «Марказий Ипподром» ОАЖ автотураргоҳининг кар ходимларига қуролли ҳужум жабрланувчилари. Исмини ошкор қилмасликни сўраган ҳодиса гувоҳининг фотоси.\nХудди шу куни жабрланувчилар ўзлари мустақил Республика шошилинч тиббий ёрдам илмий марказига қадар етиб боришади. Бироқ тиббиёт ходимларидан ҳеч бири уларнинг биринчи ёрдам кўрсатиш ҳақидаги имо-ишораларига эътибор қаратмайди. Кар хизматчилар ўқдан яраланган ҳолда ички ишлар ходимлари тезкор-қидирув ишларини олиб бориш учун келгунларига қадар икки соат давомида кутиш йўлагида ўтиришади. Шундан кейингина жабрланувчиларга зарур тиббий ёрдам кўрсатишга киришишади. Сўнгра йигитларни шифохонадан прокуратурага олиб кетишади. Туман ички ишлар бўлимида уларнинг аризаси расмийлаштирилгандан буён сукунат кузатилмоқда. Ҳуқуқни муҳофаза қилиш органлари ишлари қандай натижа бергани ҳозирча номаълум қолмоқда.\nСодир бўлган ҳодиса гувоҳлари менга жиноят содир этилган жойдаги видео ёзувлари кузатув камералари симсиз алоқа орқали ишлаши, ўша куни кучли шамол бўлгани сабабли барча ускуналар ўчгани боис сақлаб қолинмаганини хабар қилишди. Жиноят содир этилган кундан бир неча ҳафта ўтганини ҳисобга олсак, автотураргоҳнинг кар ишчиларига шифохонада даволаниш курсини ўташ ва шу билан мазкур ишни ёпиш таклиф этилмоқда, дейиш мумкин. Бироқ эшитиш бўйича ногиронлиги бўлган кишиларни ишга жойлаштириш соҳасида тўпланиб қолган муаммолар ва уларга нисбатан муносабат моҳиятига чуқурроқ кириб борилса, уларга қарши қуролли босқинчилик тасодифан содир этилмагани ва унга элтувчи илдизлар аллақачон етилганини тушуниш қийин иш эмас.\nАвтотураргоҳдаги кар ишчиларига ҳужум сабаблари\nЖорий йилнинг ёзида имо-ишора таржимони билан биз автотураргоҳларнинг кар ишчилари билан суҳбатлашиш учун пойтахтдаги бозорлардан бирининг автотураргоҳига йўл олдик. Жазирама иссиқда туришнинг имкони йўқ эди ва таржимон иккимиз тураргоҳда беш дақиқадан ортиқ қола олмадик. Бизнинг ишораларимизга автотураргоҳнинг кар ишчиларидан бири жавоб қайтариб, дарҳол менга савол билан юзланди: «Сиз бизга иш таклиф қилиш учун заводдан келдингизми?» Кондиционерли автомобилга ўтирар эканмиз, ушбу автотураргоҳда фаолият кўрсатаётган кар ишчиларнинг бундай жазирамада тўлиқ иш жадвалига қандай дош бераётганини ақлимизга сиғдира олмадик.\nБиз бозор тураргоҳидан чиқиб кетдик, чунки уларни ишдан қолдириш ва оғир ишларига ҳалал беришни истамадик. Кейинроқ кўп йиллик иш тажрибасига эга автотураргоҳдаги кар ишчиларнинг биридан интервью олишга муваффақ бўлдик:\n«Саккиз йилдан ошдики бозорда ишлаяпмиз. Ҳозир саккиз кишимиз ва ҳеч биримизда меҳнат дафтарчаси йўқ. Карлар жамияти орқали бир неча марта туман ҳокимияти ва солиқ инспекциясига ёзма мурожаат қилиб, бизларни автотураргоҳга расман ишга жойлаштиришларини сўрадик. Биз патент ва барча солиқларни тўлашга тайёр эдик. Бироқ барча мурожаат ва хатларга қарамасдан, ҳеч ким меҳнатимизни ишончли шаклда расмийлаштиришни хоҳламади. Ахир биз саккиз йилдан ошдики шу автотураргоҳда ишлаб келмоқдамиз».\nЎзбекистон Карлар жамияти Тошкент вилояти бошқармаси кўмагида улар бир неча марта худди шундай илтимос билан юқори турувчи давлат органларига мурожаат қилган. 2017 йил 28 март куни «Ипподром» спорт мажмуаси ҳудудидаги собиқ трамвай линиясидан бўшаган майдонда автотураргоҳ учун жой ажратиш ҳамда эшитиш бўйича ногиронлиги бўлган беш нафар эркакка у ерда автомашиналарга қаровчи бўлиб ишлашга рухсат бериш тўғрисида Чилонзор тумани ҳокими (ўша вақтда Тоҳир Мирхидоятов ҳоким эди, жорий йил апрелида унинг ўрнини Даврон Хидоятов эгаллади — муаллифдан) ва «Марказий Ипподром» ОАЖ бош директори Аъзам Избосаровга худди шундай илтимос билан мурожаат қилинди.\nЭнг қизиғи, ушбу эшитиш қобилияти чекланган йигитлар ипподром автотураргоҳида 2009 йилдан буён норасмий равишда ишлаб келишмоқда. Мен билан суҳбатда улар Чилонзор буюм бозори яқинида жойлашган автойўлни ўз кучлари билан тартибга келтиришгани, автотураргоҳ ҳудудини ободонлаштиришгани — аввал трамвай линияси бўлган йўлни текислаб, бутун ҳудудни чиқиндилардан тозалашганини сўзлаб беришди. Бироқ, Карлар жамиятининг кўп сонли илтимосларига қарамасдан, «Марказий Ипподром» ОАЖ улар меҳнатини меҳнат қонунчилигига кўра расмийлаштирмади. Аксинча, ипподром раҳбарияти улар билан ҳамкорлик қилишни хоҳламасдан, улардан автотураргоҳ ҳудудини зудлик билан бўшатиб қўйишни сўрашган ва ногиронлиги бўлмаган янги автотураргоҳ ишчиларини ёллаган.\n«Улар (эшитадиган автотураргоҳ ишчилари — таҳр.) бегона йигитлар эмас. Мен уларга буйруқ бердим (гап ишга қабул қилиш тўғрисидаги буйруқ ҳақида кетаётган бўлса керак — муаллиф фикри). Мени тўғри тушунинг, бу — давлатнинг ери ва мен неча йил уларга (кар ишчиларга — таҳр.) ишлашга имконият бердим. Бу шунча қўллаб-қувватлаганим учун менга миннатдорчиликми?! Уларнинг ишлашига ноқонуний равишда имкон бердик. Мен ўзим уларга рухсат бердим. Ахир улар қонуний ишлашмайди. Улар давлатга солиқ тўлашадими? Улар ҳисоб-китоб юрита олишмайди», — дея изоҳ берди «Марказий Ипподром» ОАЖ бош ҳисобчиси Абдужаббор Узоқов телефон орқали суҳбатда.\n«Директор биз билан суҳбатда жуда қўпол муносабатда бўлди ва бу бизнинг муаммомиз эканини айтди. Нима учун ипподром раҳбарияти бизни эшитишдан бош тортишмоқда? Биз ҳам улар каби одамлармиз-ку ахир. Нима учун бизни эшитадиганлар ва эшитмайдиганларга ажратишмоқда? Нима учун улар ишлашимизга ишонишмаяпти? Ахир биз автотураргоҳдан ўн йилдан ошдики ҳеч қандай фавқулодда ҳодисаларсиз ишлаб келаяпмиз-ку!» — деди қуролли босқинчиликда жароҳатланган кар ишчилардан бири хафа бўлган ҳолда.\n«Биз кўчаникимиз ва ҳеч кимга керак эмасмиз»\nЭҳтимол, кўпчилигимиз Тошкент автотураргоҳларида қишин-ёзин қўлбола таёқча ва ҳуштакли эркакларни пайқагандирмиз. Бироқ нима учун улар кўчада қолишди экан, деб савол берадиганлар кам. Шунингдек, нима учун айнан эшитиш бўйича ногиронлиги бор кишилар автотураргоҳларни банд қилишган? Айримлар назарида улар ҳайдовчилардан пул ундирадиган оддий кўча тиланчиларидек кўринар эҳтимол. Бошқалар уларга ачинганидан қўлларига майда пул тутиб кетишлари мумкин. Лекин ҳеч ким уларнинг яшаш шароитлари ва ижтимоий ҳимояси тўғрисида ўйлаб ҳам кўрмайди.\nМен очиқчасига суҳбатлаша олган автотураргоҳ кар ишчиларидан бири ўз меҳнат фаолиятини 1988 йилда Карлар жамияти қошидаги ўқув-ишлаб чиқариш корхоналаридан (ЎИЧК) бирида бошлаганини сўзлаб берди. Уч йиллик иш стажига эга бўлгандан кейин у корхонани тарк этади ва турли ишларда тирикчилик қилишни бошлайди. 2000-йиллардан бошлаб эса автотураргоҳда ишлай бошлайди. У неча йиллардан буён норасмий ишлаб келаётгани ва ҳозирда кексаликда ишончли пенсияни расмийлаштириш учун етарли иш стажига эга эмаслигидан ўкинади.\n«Автотураргоҳ эгалари биз кар бўлганимиз учун расман ишлай олмаслигимизни айтишади. Бироқ биз неча йиллардан бери ишлаб келаяпмиз, ўзимиз автомобиль ҳайдай оламиз. Биз кўча одамларимиз, ҳеч кимга керак эмасмиз», — дея ўкинади автотураргоҳ кар ишчиси мен билан суҳбатда.\nМаълум бўлишича, пойтахт автотураргоҳларида у билан бирга ҳудудлардан — Сурхондарё, Фарғона, Андижон ва бошқа вилоятлардан келган эшитиш бўйича ногиронлиги бор кишилар ҳам ишлашади. Улар Тошкентда ёмон яшаш шароитларига эга ижарага олинган квартираларда гуруҳ бўлиб яшашади. Уларнинг ишлаш ва эҳтимолий фавқулодда ҳодисалардан ҳимояланиш тамойили «бир киши ҳамма учун, ҳамма бир киши учун» шиорига асосланади. Агарда автотураргоҳда автомобиль қирилса ёки тўқнашув содир бўлса, ёки автотураргоҳда қолдирилган машинадан буюмлар йўқолса молиявий жавобгарлик бу ерда ишлаётган барча кар ходимлар зиммасига юклатилади. Бундай ҳодисалар эса ойда энг камида бир марта содир бўлиб туради.\nБухоро вилоятидан келган ишчилардан бири умрининг сўнгига қадар автотураргоҳда ишлади. Яқинда у вафот этди. Жигар саратони хасталигига чалинган экан. Эшитиш қобилияти чекланган дўстларимиздан уч нафари «касб касалликлари» сабабли ҳаётдан кўз юмишди, деди менга суҳбатдошим. Тиббий ёрдам олишни чўнтаклари кўтармайди ва автотураргоҳларда ишлаётган кар ходимларнинг кўпчилиги сўнгги нафаси қолгунга қадар ишлайди. Агар касал бўлиб қолса, у ҳар қандай ёрдам ва пулдан қуруқ қолади. Шунинг учун автотураргоҳ кар ишчилари ёзнинг жазирамасию қишнинг қаҳратонида ҳам саломатлигини хавф остида қолдириб ишлашга мажбур. Қуёш остида доимий равишда турган ҳолда кўзларини қуёш нурларидан ҳимояламаганлари сабабли уларнинг айримлари ҳатто кўз нурларини йўқотмоқда. Ҳатоки улардан бири автотураргоҳда ишлар экан, кўз нуридан бутунлай маҳрум бўлиб, ҳам кўзи ожиз, ҳам кар кишига айланди.\nИшсизлик ва меҳнат бозоридаги камситишлар\nТиббий-меҳнат эксперт комиссияларининг (ТМЭК) ногиронлик тўғрисидаги маълумотномасида касбий ва меҳнат фаолияти бўйича хулоса ва тавсиялар берилади. Бу аввало эшитиш бўйича ногиронлиги бўлган одамлар «махсус шароитларда ишлашлари мумкин» эканини англатади. Бундан Ўзбекистон Карлар жамияти қошида ҳалигача фаолият кўрсатиб келаётган карларнинг ихтисослаштирилган ўқув-ишлаб чиқариш корхоналари назарда тутилади. Республика бўйлаб ўнлаб шу каби корхоналарда жами 240−250 нафар кар ва заиф эшитувчи инсонлар меҳнат қилмоқда.\n«Карлар энг кўп Тошкентдаги 1-сонли ва Андижондаги ЎИЧКда — 80 кишидан меҳнат қилмоқда. Вилоятлардаги қолган ЎИЧКларда ўртача 20 нафардан кар ишчилар фаолият кўрсатмоқда. Самарқанддаги ЎИЧК узоқ муддатдан буён ишлаётгани йўқ. Хўжайлидаги ЎИЧКнинг катта биноси собиқ иттифоқ даврида қурилган, бироқ корхона тўлиқ қувватларда ишлаётгани йўқ — 5−6 киши меҳнат қилмоқда холос. Қашқадарёда жойлашган ЎИЧК вилоят ҳокимияти ёрдами билан ҳозирда яна фаолият кўрсатишни бошлади. Бироқ Карлар жамиятининг барча ЎИЧКлари вилоят марказлари ва йирик шаҳарларда — Қўқон, Наманган, Самарқанд, Бухоро ва Қаршида жойлашган. Гулистон, Фарғона, Навоий ва Термизда эса ҳеч қандай ихтисослашган ишлаб чиқариш йўқ», — деди Ўзбекистон Карлар жамияти Марказий Бошқарувининг реабилитация ишлари бўйича етакчи мутахассиси Иноғомов Мағрубжон.\nКарлар жамияти маълумотларига кўра, 2019 йил ҳолатида мамлакатда расман 21600 киши эшитиш бўйича ногиронлиги бўлган шахслар сифатида рўйхатга олинган бўлиб, уларнинг 5700 нафари ихтисослашган мактаб-интернатларида таҳсил олмоқда. Бугунги кунда Жамиятга 10100 киши аъзо бўлган. Ушбу рақамлардан келиб чиқиб айтиш мумкинки, мамлакатда эшитиш бўйича ногиронлиги бор инсонларни ишга жойлаштириш учун махсус ишчи иш ўринлари етишмовчилиги сезилмоқда. Автотураргоҳларнинг кар хизматчилари ҳам айнан ЎИЧКларда иш ўринлари йўқ эканидан шикоят қилишди. Ҳатто иш ўринлари бўлган тақдирда ҳам, улар таклиф этилаётган маош ва меҳнат шароитларидан норози.\n«Ойликлар ҳар жойда ҳар хил. Масалан, Андижондаги ЎИЧКда яхши ишлашаётгани ва ойлик маошлари меъёрида эканини айтишди. Тошкентдаги 1-сонли ЎИЧК мебел цехида 1 млн сўмдан кўпроқ маош олишади. Қоғоз сочиқчалар ишлаб чиқариш цехида ишлаётган аёллар эса камроқ ойлик олишади. Менга тез-тез автотураргоҳларнинг кар ишчилари мурожаат қилиб, уларни иш жойидан ҳайдаётганларини айтишади. Мана бугун ҳам мен кафе маъмуриятига уларнинг автотураргоҳи бўйича ёздим. Кар ишчилар уларни ҳайдаётганлари, ўрнига соғлом, эшитадиган одам келганидан шикоят қилади. Кар ишчиларга алам қилади, албатта. Уларга корхонага ишга киришни таклиф қиламан. Фирмалардан ишга қабул қилиш тўғрисидаги таклифлар бор. Бироқ улар рози эмас. Корхоналардаги меҳнат шароитлари уларни қаноатлантирмайди. Ойлик 1 млн сўмга яқин. Автотураргоҳда улар кўпроқ топишади. Ва биз булар учун уларни айблай олмаймиз. Одам яхшироқ жойни излайди. Карлар бозор иқтисодиётига ўтиш даврида дунёга келганлари учун айбдор эмас», — дейди Ўзбекистон Карлар жамияти Тошкент вилоят бошқармаси раиси Любовь Иногамова.\nУнинг сўзларига кўра, авваллари Чкалов номидаги Тошкент авиация ишлаб чиқариш бирлашмаси каби йирик корхоналарда 450 нафаргача кар одамлар ишлаган. «Тошқишлоқхўжаликмаш» заводида — 250 киши. Тошкент трактор заводида — 70 киши. Тошкентдаги 1-сонли ЎИЧКда 500−700 киши банд бўлган. Қишлоқ жойларидан келганларга ётоқхоналарда жой берилган. Ҳозир эса вилоятлардаги ЎИЧКлар қошида туман ва қишлоқлардан келган кар ишчилар учун ётоқхоналар йўқ.\nАвтотураргоҳларнинг кар ишчилари бекорга менга кўплаб эшитиш бўйича ногиронлиги бор кишилар айнан Термиз ва Фарғонадан пойтахт автотураргоҳларида ишлаш учун келишини айтишмаган, чунки у ерларда карлар учун ЎИЧКлар йўқ. Энг дахшатлиси — автотураргоҳларда нафақат эркаклар, балки кар аёллар ҳам ишлашга мажбур. Улар, шунингдек, кўп ҳолларда ер ости ўтиш йўллари ва бошқа жамоат жойларида ўткинчиларга ўз вазнини тортиб кўришни таклиф қилиб тирикчилик қилишга мажбур бўлмоқда.\n«Кар одамлар иш излашда улкан қийинчиликларга дуч келади. Карларни корхоналарга қабул қилишмайди. Эшитишмайди, сўзлай олишмайди, яхши таълим олмаган, юқори ойлик тўланадиган малакали ишларда ишлай олмайди. Карларнинг ногиронлик пенсияси жуда оз, яшаш ва оила, бола-чақа боқишга етмайди. Карлар оилаларида одатда эрнинг ҳам, хотиннинг ҳам эшитиш бўйича ногиронлиги бўлади. Ёш болалари бўлади. Болалар ўсиши, кийиниши ва ўқиши керак. Буларнинг барчаси учун тўлаш керак. Жисмонан соғлом бўлган кар эркаклар ўз имкониятлари бўйича ишлашни ва қўлларидан келганларича пул топишни хоҳлашади. Жумладан, автотураргоҳлар ишчилари ҳам», — дейилади Карлар жамиятининг «Марказий Ипподром» ОАЖга йўллаган мактубида.\nЭшитиш бўйича ногиронлиги бўлган одамлар нафақат миллий, балки ташқи меҳнат бозорларида ҳам тўсиқларга дуч келмоқда. Ташқи меҳнат миграцияси масалалари агентлиги хорижда — Россия Федерацияси, Жанубий Корея ва бошқа давлатларда меҳнат фаолиятини олиб боришларига бўлган ҳуқуқларини амалга оширишда Ўзбекистон фуқароларини қўллаб-қувватлаб келмоқда. Бироқ кар одамлар эшитадиган меҳнат муҳожирлари билан тенг равишда ушбу ҳуқуқни амалга ошира олмайдилар. Агентликда мутахассислик ва тегишли касб эгаси бўлмаганлари учун карларга рад жавоби берилмоқда. Аксарият эшитиш бўйича ногиронлиги бор эркаклар таълим олмаган, автотураргоҳларнинг баъзи кар ишчилари касбий тайёргарликни қўйинг, ҳатто ёзишни ҳам, ўқишни ҳам билмайди.\nШусиз ҳам аҳолининг ижтимоий заиф тоифаси — ногиронлиги бўлган одамлар, — кар кишилар кўча автотураргоҳларида оғир ва хавфсиз бўлмаган шароитларда ишлаган ҳолда ўзларини янада каттароқ хатарларга дучор этмоқдалар. Улар меҳнатининг давлат томонидан ижтимоий жиҳатдан ҳимояланмагани уларни янада заиф аҳволга туширмоқда. Автотураргоҳларни кўплаб кар эркаклар учун бойишнинг осон йўли деб қараш нотўғри. Улар ишсизлик сабабли — айниқса ҳудудий ЎИЧКларда иш ўринларининг етишмаслиги, умумий меҳнат бозорида ногиронлик аломатлари бўйича камситиш, саводсизлик ҳамда ёмон таълим ёки ҳатто унинг мавжуд эмаслиги ортидан автотураргоҳларга чиқишга мажбур бўлишмоқда.\nНогиронлиги бўлган одамларнинг давлат томонидан қўллаб-қувватланиши\nНогиронлиги бўлган одамларни иш билан таъминлаш бугунги кундаги энг ўткир ижтимоий муаммолардан бири ҳисобланади. Кўриниб турибдики, Ўзбекистон Карлар жамияти якка ҳолатда меҳнат ёшидаги барча кар ва заиф эшитувчи одамларни иш ва муносиб меҳнат шароитлари билан таъминлай олмайди. Жамиятнинг туман ҳокимиятларига ёзма мурожаатлари ҳеч қандай эътиборсиз қолаётгани ҳам мутасадди раҳбарларнинг муносабати қандай эканини кўрсатади.\nПрезидент Шавкат Мирзиёевнинг яқиндаги қарори шарофати билан 23 августдан бозор иқтисодиёти шароитида ногиронлиги бўлган одамлар корхоналарининг давлат томонидан қўллаб-қувватланиши бўйича чоралар қабул қилинди. Жумладан, ногиронлиги бўлган ходимлари сони умумий штатнинг 50 фоизидан ҳамда улар меҳнатига тўлов фонди умумий фонднинг 50 фоизидан кам бўлмаган корхоналар даромад солиғи, қўшилган қиймат, мол-мулк солиқларини тўлашдан озод қилинади, уларга нисбатан, шунингдек, ер солиғининг пасайтирилган ставкаси ҳам татбиқ этилади. Қўшимча равишда, давлат буюртмачиларига бундай корхоналардан Молия вазирлиги билан келишган ҳолда ногиронлиги бўлган шахсларнинг нодавлат нотижорат ташкилотлари тасдиқлаган рўйхат бўйича товарлар (иш, хизматлар) сотиб олишда квоталар тақдим этилади.\n«Ногиронларнинг ижтимоий ҳимояланганлиги тўғрисида"ги қонунда давлат органлари ҳамда 20 нафардан ортиқ киши бандлиги таъминланган хусусий сектор ва жамоат ташкилотлари ишчи-ходимларининг энг камида 3 фоизи миқдорида мажбурий квота кўзда тутилган. Бироқ амалиётда ҳатто давлат органлари ҳам ногиронлиги бўлган одамларни ишга олмаган ҳолда қонунларга риоя этаётгани йўқ. Акс ҳолда улар биринчи бўлиб кичик ва ўрта бизнес учун ҳам чиройли намуна кўрсатган бўлар эди. Агарда давлат органлари нинг ўзлари қонунни бузиб, бунинг устига жазосиз қолса (квотани тўлдирмаганлик учун маъмурий жазо чораси кўзда тутилган — муаллиф), хусусий корхоналардан нимани кутиш мумкин?\n2018 йилнинг 11 июнь куни қабул қилинган бошқа бир президент қарорида ногиронлиги бўлган шахслар жамоат бирлашмалари ва тадбиркорлик субъектлари ногиронлиги бўлган шахсларни тўлақонли равишда ишга жалб қилмаётгани қайд этилди. Қарор билан штат ходимларининг энг камида 50 фоизи ногиронлиги бўлган шахслардан иборат бўлган корхоналарга қўшимча имтиёз ва преференциялар жорий этилди. Савдо-саноат палатасига ННТлар билан биргаликда ушбу имтиёз ва преференциялар тўғрисида кенг тушунтириш ишларини олиб бориш, шунингдек, ногиронлик аломатлари бўйича камситишга йўл қўймаслик, уларнинг ҳуқуқлари, эркинликлари ва қонуний манфаатларини таъминлаш ҳамда улар бузилган тақдирда, сўзсиз жавобгарликка тортиш топширилди.\nПрезидентнинг 2017 йил 1 декабрдаги ногиронлиги бўлган шахсларни давлат томонидан қўллаб-қувватланиш тизимини тубдан такомиллаштириш тўғрисидаги асосий қарорига мувофиқ, Соғлиқни сақлаш, Молия, Адлия, Меҳнат, Иқтисодиёт вазирликлари ва Давлат солиқ қўмитасига Соғлиқни сақлаш вазирлиги ҳузурида Ногиронлиги бўлган шахсларни қўллаб-қувватлаш жамғармасини ташкил этиш вазифаси юклатилди. Жамғарма фаолиятининг асосий йўналишларидан бири — ногиронлиги бўлган шахслар учун иш ўринларини ташкил этишдан иборат эди. Ногиронлиги бўлган шахсларни иш билан таъминлаш бўйича 3 фоизлик квота ажратиш талабини бажармаганлик учун қонунчиликда кўзда тутилган жарималар жамғарманинг асосий даромад манбаи этиб белгиланган. Бироқ жамғарма ҳисобига маъмурий жарималардан қанча маблағ келиб тушгани ҳалигача маълум эмас.\nЎзбекистонда ногиронлиги бўлган одамлар ва аҳолининг бошқа ижтимоий заиф тоифаларини ижтимоий ҳимоя қилиш соҳасида ногиронлиги бўлган болалар ва катталарнинг ҳуқуқ ва манфаатлари учун кураша оладиган ягона мувофиқлаштирувчи органнинг мавжуд эмаслиги ижтимоий соҳада йиғилиб қолган муаммоларни самарали ва комплекс ҳал этишга киришилмаётганининг асосий сабабларидан биридир. Ижтимоий ҳимоя қилиш вазифаси кўплаб вазирлик ва идоралар ўртасида тақсимланган бўлиб, уларни иш билан таъминлаш ҳамда меҳнат бозорида қулай шароитлар яратиш учун ким жавобгарликни зиммасига олиши тушунарсиз.\nКар инсонлар муаммосига лоқайдлигимиз нимаси билан хатарли?\n2019 йил 1 июнь куни «Газета.uz» сўрови бўйича тақдим этилган Давлат статистика қўмитаси маълумотларида рўйхатга олинган эшитиш ва бузилишнинг бошқа турлари бўйича ногиронлиги бўлган одамлар сони келтирилмаган, фақатгина ногиронлик гуруҳлари бўйича жадвалдан иборат статистика берилган. Автотураргоҳларнинг кар ишчилари билан суҳбатда уларнинг баъзилари ногиронлик гуруҳига ҳам эга эмаслиги ва тегишли ижтимоий нафақаларни олмаслиги маълум бўлди. Бу эса уларни ижтимоий қўллаб-қувватлаши керак бўлган давлат органлари учун «кўринмас» ҳолга келтирган. Бу, шунингдек, ишончли ва тўлақонли статистик маълумотлар асосида самарали ва барчани қамраб олувчи ижтимоий сиёсатни ишлаб чиқишга тўсқинлик қилмоқда.\nТМЭК органларининг амалдаги рўйхатга олиш тизими ижтимоий ҳимоя қилишнинг советча тизими асоратлари ҳисобланган ногиронликни меҳнатга лаёқатсизлик сифатида белгилашга асосланади. ТМЭКнинг ногиронлик тўғрисидаги маълумотномасидан ўрин олган ногиронлиги бўлган шахсларнинг фақатгина улар учун махсус яратилган шароитларда ишлаши мумкин деган ёзув ногиронлиги бўлган шахсларни умумий меҳнат бозорида камситмоқда. Иш берувчи мазкур ёзувни ўқиганидан сўнг, гарчи эшитиш бўйича ногиронлиги бўлган киши жисмонан соғлом ва ногиронлиги бўлмаган бошқа одамлар қаторида тенгма-тенг ишлашга тайёр бўлса ҳам, уни ишга олиш ҳуқуқига эга эмаслигини айтиши мумкин.\nАбдужаббор Узоқов — «Марказий Ипподром» ОАЖ бош ҳисобчисининг сўзлари ҳам эшитиш бўйича ногиронлиги бўлган одамларнинг ишчанлик қобилиятлари тўғрисидаги уйдирмалар ва тўқиб чиқарилган стереотиплар мавжудлигидан далолат беради. Акс ҳолда қарийб ўн йилдан буён меҳнат қилиб, ўз ишини яхши эплаётган бўлишса, ҳам нима сабабдан ипподром раҳбарияти уларни автотураргоҳдан ҳайдаб солмоқда? Ахир Ногиронлар ҳуқуқлари тўғрисидаги БМТ Конвенциясида ногиронлиги бўлган одамларнинг меҳнат ҳуқуқи ногиронлиги бўлмаган бошқалар билан тенг экани таъкидланган-ку.\n«Бандликнинг ҳар қандай шаклларида, жумладан, ишга қабул қилиш, ёллаш ва бандлик, иш жойини сақлаб қолиш, хизмат лавозимида кўтарилиш ҳамда хавфсиз ва соғлом меҳнат шароитларига тааллуқли барча масалаларга нисбатан ногиронлик белгиси бўйича камситиш тақиқланади», — дейилади Ўзбекистон 2009 йилда имзолаган, бироқ ҳалигача ратификация қилмаган Ногиронлар ҳуқуқлари тўғрисидаги конвенциянинг 27-моддасида.\nАвтотураргоҳлардаги кар ишчиларнинг машаққатли фаолияти меҳнат қонунчилигига мувофиқ равишда расмийлаштирилиши, уларнинг барча билан баробар меҳнат қилган ҳолда ҳаёт кечиришга бўлган ҳуқуқлари таъминланиши шарт. Давлат ва жамиятнинг бу ижтимоий муаммога лоқайдлиги келгусида пойтахтимиз кўчаларидаги ҳаёт учун кураш чоғида янада оғир ва қайғули ҳолатларни келтириб чиқариши ҳеч гап эмас. Эшитиш бўйича ногиронлиги бўлган одамларнинг миллий меҳнат бозорига киритилмаслиги жамиятда ижтимоий кескинликни янада кучайтириши мумкин. Бу сингари мусибатларнинг асосий манбаси эса ишсизлик ҳамда мамлакатимизнинг ижтимоий ҳимояга муҳтож қатламлари учун муносиб иш жойларининг мавжуд эмаслигидадир.\nКиритилди: 13:42 04.10.2019. Ўқилди: 1750 марта. Фикрлар сони: 0 та.


«1050» огоҳлантиради: СИЗ ҚИШ МАВСУМИГА ТАЙЁРМИСИЗ? - AUZ.UZ\n«ТЕЗКОР КОММУНАЛ ХИЗМАТЛАР» ТИЗИМИ ТОМОНИДАН 18 ТУРДАГИ КОММУНАЛ ХИЗМАТЛАР КЎРСАТИЛИБ, 600 ДАН ЗИЁД (БУЮРТМА) МУАММОЛАР ИЖОБИЙ ҲАЛ ЭТИЛДИ\nАНДИЖОНДА «КИМ ВАТАНГА СОДИҚ БЎЛСА, МЕНДИРМАН ЎША!» ШИОРИ ОСТИДА ҲАРБИЙ ЮРИШ ВА ТЕХНИКАЛАР ПАРАДИ ЎТКАЗИЛДИ (+ФОТОРЕПОРТАЖ)\nАНДИЖОНДА ВАТАН ҲИМОЯЧИЛАРИ КУНИ КЕНГ НИШОНЛАНМОҚДА\nБиласизми: ИЛК ҲАЙДОВЧИЛИК ГУВОҲНОМАСИ ҚАЧОН ВА ҚАЕРДА БЕРИЛГАН?\n«1050» огоҳлантиради: СИЗ ҚИШ МАВСУМИГА ТАЙЁРМИСИЗ?\nҚиш мавсумида газ ва электр иситиш печлари ва бошқа воситалардан фойдаланишда ёнғин хавфсизлиги қоидаларига риоя қилмаслик ёки уни таъминлашга бепарво бўлиш ёнғин ва бошқа кўнгилсизликларни келтириб чиқариши мумкин. Бунинг оқибатида фуқароларимиз катта миқдорда моддий ва манавий зарар кўришларига, ҳатто ўзларининг ва яқинларининг соғликларига путур етишига сабабчи бўлишлари мумкин.\nЎзбекистон Республикаси Вазирлар Маҳкамасининг 2018 йил 1 ноябрь кунидаги “Аҳоли хонадонларида иситиш тизими ва ёқилғи маҳсулотларидан фойдаланишда хавфсизлик талабларига риоя этилишини таъминлаш чора-тадбирлари тўғрисида”ги 901-сонли қарорига асосан Шаҳримиз ҳудудидаги маҳаллаларда ва аҳоли турар жойларида содир бўлиши мумкин бўлган ёнғинлар, газ ва ҳаво аралашмасининг чақнаши, фуқароларни ис газидан заҳарланиши ва бошқа ноҳуш ҳолатларни олдини олиш борасида Давлат ёнғин хавфсизлиги хизмати, ҲПБ профилактика инспекторлари, газ ва электр идоралари, маҳалла фуқаролар йиғинлари, уй-жой мулкдорлар ширкатлари ходимлари ва манфаатдор ташкилотлар билан ҳамкорликда ёнғинларни ва бошқа ноҳуш ҳолатларни олдини олиш борасида бир қатор ижобий ишлар амалга ошириб келинмоқда.\nЖумладан, қарор талабларига мувофиқ 5 та ишчи гуруҳи ташкил қилинди. Тузилган гуруҳлар томонидан шу кунга қадар 55 та маҳалла фуқаролар йиғинлари, 41 та хусусий уй-жой мулкдорлар ширкатлари ўрамидаги 3098 та аҳоли яшаш уйлари, 129 та кўп қаватли уйлар,\n125 та давлат тасарруфидаги объектларда текширишлар ўтказилди. Текширувлар давомида ушбу жойларда 666 та ҳолатда табиий газ тармоғига резина шланг орқали фойдаланиш ҳолатлари, 219 та носоз ва 59 та мутахассис томонидан кўрикдан ўтказилмаган дудбуронлар аниқланди ҳамда 666 та резина шланглар фойдаланиш ҳолатлари жойида бартараф этилиб,\n144 та носоз дудбуронлар соз ҳолатга келтирилди, 34 та мутахассис кўригидан ўтказилмаган дудбуронлар мутахассис кўригидан ўтказилди.\nДавлат ёнғин хавфсизлиги хизмати ходимлари томонидан олиб борилган профилактик тадбирлар давомида 26 нафар ёнғин хавфсизлиги қоидаларини бузган ёхуд бажармаган шахсларга нисбатан 2 миллион 67 минг 469 сўм миқдорида маъмурий чоралар кўрилди, 415 та носоз электр ускуна ва агрегатлардан фойдаланиш таъқиқланди. Маҳалла фуқаролар йиғинлари ўрамида 26 маротаба 60 нафар, 4 маротаба хусусий уй-жой мулкдорлар ширкатларида 11 нафар фуқаролар мухокама қилинди.\nАҳоли ўртасида тарғибот-ташвиқот ишларини кучайтириш мақсадида 5 маротаба телекўрсатувлар, 259 маротаба радиоэшиттиришлар ва рўзнома саҳифаларида 1 та мақолалар чоп эттирилишига эришилди. Ёнғин хавфсизлиги қоидаларини тарғиб қилувчи 21 хил турдаги эслатма ва плакатлар 1930 та нусҳада чоп эттирилиб, тарқатилди. Маҳалла фуқаролар йиғинлари ўрамида 95 маротаба, хусусий уй-жой мулкдорлари ширкатларида 51 маротаба ва 125 маротаба давлат тасарруфидаги объектларда учрашувлар ташкил этилди.\nАндижон шаҳар ФВБ


Грецияда илк бор аёл киши бош вазир сифатида тайинланди\n19:17 / 27.08.2015\nГреция президенти Прокопис Павлопулос 27 август, пайшанба куни мамлакат бош вазири вазифасини вақтинчалик бажарувчи лавозимига янги тайинланган раҳбар номини эълон қилди. Бу ҳақда Reuters ахборот агентлиги хабар тарқатмоқда.\nМанбанинг ёзишича, эндиликда мазкур лавозимда Конституцион суд раиси сифатида ишлаб келган Василику Тану-Хрестофилу иш олиб боради. Бунинг натижасида Тану-Хрестофилу Греция тарихида илк аёл бош вазир сифатида тарихда қоладиган бўлди.\nЖума кунидан бошлаб у янги лавозимни қабул қилиб олиши керак бўлади.\n«Синаспизмос» партияси ва сўл томон радикал Коалицияси етакчиси («Сириза») Алексис Ципрас ўз лавозимидан кетгач, янги парламент сайловларини ташкил қилишни режалаштирганди. Бироқ бу иш амалга ошмай қолганди.\nЭндиликда сайловлар сентябрь ойида бўлиб ўтиши режалаштирилмоқда.


ТОШКЕНТ, 3 ноябрь. /«Дунё» АА/ Эрон Ислом Республикасининг Ўзбекистон Республикасига янги тайинланган Фавқулодда ва мухтор элчиси Ҳамид Найрободий 16 октябрь куни «Кўксарой» қароргоҳида Ўзбекистон Президенти Шавкат Мирзиёевга ишоч ёрлиғини топширди.\nСўнгги йилларда Ўзбекистон ва Эрон ўртасида ижтимоий-сиёсий, иқтисодий ва маданий-маърифий соҳаларда ҳамкорлик изчил ривож топмоқда. Янги тайинланган элчи бу борадаги саъй-ҳаракатларни янада фаоллаштириш тарафдори.\n- Эрон ва Ўзбекистоннинг буюк тарихи, маданияти ва тамаддуни барчага маълум, бу барчамизга фахр-ифтихор бағишлайди. Тарихий, маданий ва адабий муштараклик икки мамлакат цивилизацияларини бир-бирига шунчалик қориштириб юборганки, уни ягона бир маданият ва қадрият деб билиш мумкин, менимча.\n- Ўзбекистон Республикаси Президенти Шавкат Мирзиёев жаноби олийлари мамлакатларимиз ўртасидаги ҳамкорликнинг улкан салоҳияти мавжуд эканлигига тўхталиб, савдо, саноат, қишлоқ хўжалиги ва транспорт соҳаларидаги ҳамкорлик имкониятларини бунга мисол сифатида эслатиб ўтдилар.\n- Ўзбекистон ва Эрон ўртасида савдо-иқтисодий ҳамкорликни янада ривожлантириш учун улкан салоҳият мавжуд. Мамлакатимиздаги фаолиятингиз давомида ушбу салоҳиятдан тўлақонли фойдаланиш борасидаги режаларингиз билан ўртоқлашсангиз.\n- Албатта, бу борада икки давлатда ҳам юқори салоҳият мавжуд. Бож тўловларини камайтириш ва божхона тўсиқларини олиб ташлаш томон ҳаракат қилиш керак. Шунингдек, транспорт лойиҳаларини амалга оширишни тезлаштириш, икки мамлакат ўртасидаги авиақатновлар сонини кўпайтириш савдо-иқтисодий ҳамкорликни янада жадаллаштиришга хизмат қилади.\n- Эронга экспорт ҳажмини ошириш, янги бозорларни топишда ўзбек тадбиркорларига қандай маслаҳатлар берган бўлардингиз?\n- Саксон миллион нафар аҳоли истиқомат қиладиган Эроннинг улкан бозори жаҳоннинг барча давлатлари тадбиркорлари эътибори ва қизиқишини ўзига тортади. Икки давлат ҳукуматлари томонидан бож ставкаларини камайтириш, божхона тўсиқларини олиб ташлаш ва транспорт-коммуникация соҳасидаги алоқаларни кенгайтириш ўзаро муносабатлар ривожига хизмат қилувчи муҳим омиллар ҳисобланади.\n- Мамлакатларимизни узоқ тарихий ришталар боғлаб туради. Маданий-маърифий соҳадаги ҳамкорлик истиқболлари ҳақидаги фикрларингизни билишни истардик...\n- Эрон ва Ўзбекистон халқлари минглаб йиллар давомида минтақада тинч-тотув яшаб келган. Дўстлик ва биродарлик ришталаримиз бугун ўзаро ишонч асосида қурилган. Бизнинг тарихимиз бир-биридан айро эмас. Шубҳасиз, келажагимиз ҳам бир-биримизга чамбарчас боғлиқ. Мамлакатларимиздаги тинчлик ва тараққиёт манфаатларимизга хизмат қилади.\n- Жаноб элчи, мазмунли суҳбатингиз учун ташаккур!\nЎзбекистон Президенти Бектемир тумани фа...\nУчрашувда туманда янги “ўсиш нуқталари”ни топиш ва аҳоли ҳаётини яхшилаш борасидаги режала...\nБугун Ўзбекистон Республикаси Президенти Шавкат Мирзиёев ва Туркманистон Президенти Гурбан...


Aрзонлаши кутилаётган бензин, рекорд қайд этган ўзбек муҳожирларининг пул ўтказмалари – ҳафтанинг «пуллик» хабарлари\nЯкунланаётган ҳафтада Ўзбекистон ва жаҳон иқтисодиётида муҳим ўзгаришлар содир бўлди. Kun.uz ҳафтанинг пуллик хабарларини тўплади.\nЎзбекистоннинг 6 ойдаги ташқи савдоси 13,6 фоизга кўпайди\n2021 йилнинг январь-июнь ойлари якуни билан республиканинг ташқи савдоси 18 012,8 млн AҚШ долларини ташкил этиб, 2020 йилга нисбатан 2 150,3 млн AҚШ долларига ёки 13,6 фоизга кўпайди.\nРақамлар 2021 йилда ташқи савдо пандемия даврига нисбатан тикланаётганини кўрсатади. Бироқ ҳамон 2019 йилдаги даражага етиб борилмаганини кузатиш мумкин.\n4та вилоятдаги 95та насос станциялари модернизация қилинади\n146 миллион евро хорижий кредит эвазига Сурхондарё, Қашқадарё, Самарқанд, Навоий ва Бухоро вилоятларидаги жами 95та насос станциясини модернизация қилиш режалаштирилган.\nЛойиҳа доирасида 40 минг гектар ерни фойдаланишга қайтариш ва 315 минг гектарда сув таъминотини яхшилаш мақсад қилинган. Хусусан, Бухоро ва Навоий вилоятларида 3тадан туманда, Қашқадарёда 5та, Самарқандда 6та ва Сурхондарё вилоятида 11та — жами 28та туманда суғориш имконияти ошади.\nБизнес ғояларга эга ёшлар учун давлат бюджетидан 100 млн доллар ажратилади\nЎзбекистонда ёш тадбиркорлар бизнес лойиҳаларини молиялаштириш мақсадида “Фурсат” номли лойиҳа ишга туширилди.\nСаноат ва хизмат кўрсатиш соҳаларида бизнес ғояларга эга ёшлар учун давлат бюджетидан 100 млн доллар ажратилади. Танланган ёшларга ер олишда ҳам кўмак берилади.\nЖаҳон бозорида нефт арзонлади. Ўзбекистонда бензин нархи ўсишдан тўхташи мумкин\nОРЕC+нинг август ойидан бошлаб нефт қазиб чиқариш қўшимча ҳажми 5,8 млн баррелга етгунча кунига 0,4 млн баррелдан ошириб бориш қароридан кейин брент типидаги нефт нархи 6 фоиздан кўпроққа, яъни 68 долларгача арзонлашди.\nЎзбекистонда бензин нархининг ўсиши асосан жаҳон бозоридаги ҳолатга боғлиқлигини ҳисобга олиб, Ўзбекистонда бензин нархи арзонлаши прогноз қилинмоқда.\nХалқ банки раиси лавозимидан озод этилди\nХалқ банки бошқарув раиси Фарҳод Саломов ўз лавозимидан озод этилди ва унинг ўрнини президент маслаҳатчиси ўринбосари Шуҳрат Отабоев эгаллади. Фарҳод Саломов бошқа ишга ўтаётгани муносабати билан ишдан кетгани айтилди.\nРоссиядаги ўзбек муҳожирларининг Ўзбекистонга пул юбориш кўрсаткичи ошди\n2021 йилнинг дастлабки уч ойида хорижий фуқароларнинг Россия Федерациясидан МДҲ давлатларига пул ўтказмалари ҳажми ўртача 13 фоиздан камайган.\nДавом этаётган пандемия ва маълум карантин чекловларига қарамай, Ўзбекистон пул ўтказмалари кўпайган ягона давлатга айланди. Ўзбекистонликлар Россиядан 680 миллион долларга яқин маблағ жўнатган, бу 2020 йилнинг шу даврига нисбатан 12,4 фоизга кўп.\nЎзбекистонда ярим йилда 200 трлн сўмлик саноат маҳсулотлари ишлаб чиқарилди\n2021 йилнинг январь-июнь ойларида Ўзбекистон корхоналари томонидан 200,1 трлн сўмлик саноат маҳсулотлари ишлаб чиқарилди ва 2020 йилнинг мос даврига нисбатан 8,5 фоизга ўсиш кузатилди.\nСаноат маҳсулотлари ишлаб чиқаришда металлургия саноатининг улуши 13 фоизга, тўқимачилик 20,9 фоизга ўсди.\n09:13 / 09.01.2022\nҚозоғистондаги беқарорлик Ўзбекистон иқтисодиётига қандай таъсир қилади?\n13:39 / 08.01.2022\nАИ-80 маркали бензиннинг биржадаги нархи 6,3 фоизга арзонлашди\n07:48 / 05.01.2022\nЎзбекистон бензин импортини оширди\n08:03 / 03.01.2022\n14 та фаолият тури бўйича монополиялар тугатилади